53 mangsa banjir di Melaka dipindah ke PPS

Seramai 53 mangsa banjir membabitkan 14 keluarga dipindahkan ke Pusat Pemindahan Sementara (PPS) di Sekolah Kebangsaaan (SK) Durian Tunggal di Alor Gajah, selepas rumah mereka dilanda banjir kilat.

Hujan lebat berterusan sejak jam 6.30 petang semalam menyebabkan kediaman penduduk di empat kampung dalam Dewan Undangan Negeri (DUN) Gadek dan Durian Tunggal terjejas.

Kejadian banjir itu berlaku tatkala menjelang Pilihan raya Umum Ke-15 (PRU-15), yang ditetapkan pada 19 November depan.

Pada 10 Oktober lalu, Naib Presiden UMNO yang juga Perdana Menteri Datuk Seri Ismail Sabri Yaakob membubarkan Parlimen ke-14, tanpa mempedulikan rayuan pemimpin politik dan rakyat, yang bimbang PRU diadakan ketika musim hujan dan banjir.

Sementara itu memetik laporan HM, Pengarah Angkatan Pertahanan Awam Malaysia (APM) Melaka, Leftenan Kolonel (PA) Kamarulsyah Muslim berkata kampung itu adalah Kampung Gadek, Kampung Punggur, Kampung Bukit Tambun dan Kampung Bukit Balai.

“Setakat ini hanya satu PPS dibuka di SK Durian Tunggal pada 11 malam tadi bagi menempatkan mangsa terdiri daripada tiga warga emas, 36 dewasa, 12 kanak-kanak dan dua bayi,” katanya.

Selain itu, Kamarulsyah berkata, Kampung Pengkalan Rama Pantai dan Kampung Sungai Putat di kawasan Melaka Tengah, serta Batang Melaka dan Gapis di Jasin turut terjejas banjir kilat.

Bagaimanapun, katanya, tiada penduduk dipindahkan dan pihaknya melakukan pemantauan berterusan.


Indonesia kesan dokumen ujian PCR palsu dari Malaysia di Batam

Pasukan Petugas Covid-19 Indonesia memperketatkan pengawasan di pintu masuk negara itu di Batam susulan penemuan dokumen ujian polymerase chain reaction (PCR) palsu oleh seorang pekerja asing dari Malaysia.

“Ujian kemasukan untuk semua warga Malaysia dan Singapura adalah wajib,” kata Timbalan Ketua Badan Nasional Penanggulangan Bencana (BNPB) Mejar Fajar Setyawan pada mesyuarat penyelarasan dengan Datuk Bandar Kepulauan Riau, Anshar Ahmad.

Batam adalah salah satu pintu masuk yang dibuka semula oleh kerajaan Indonesia ketika pandemik Covid-19 menular. Purata sehari, kira-kira 250 pengunjung dari Singapura dan Malaysia, memasuki Indonesia menerusi Batam.

Berdasarkan analisis, secara keseluruhannya Batam memerlukan 2,750 katil kuarantin, manakala hanya terdapat 38 katil kosong yang tersedia pada masa ini.

Pada masa ini, katil kuarantin diutamakan kepada pekerja asing dan penjawat awam, serta pelajar, telah 95 peratus diduduki. Bagi hotel, ia membentuk 32 peratus daripada jumlah kekosongannya.

Jurucakap Pasukan Petugas Covid-19, Wiku Adisasmito memberitahu pihaknya merekodkan 353 kes positif sepanjang bulan ini.

“Jumlah ini meningkat dua kali ganda iaitu lebih 168 berbanding November. Kebanyakan kes menunjukkan keputusan positif bagi ujian PCR kedua. Ini menunjukkan kuarantin 10 hari mampu melakukan saringan dengan berkesan bagi mengelak penularan selanjutnya,” katanya.

Menurut Wiku, keutamaan semasa adalah untuk mengetatkan kawalan sempadan memandangkan ramai pekerja asing dari Malaysia didapati positif Covid-19.

Sementara itu, Kerajaan Indonesia membenarkan Lapangan Terbang Juanda di Surabaya menjadi pintu masuk kepada ketibaan antarabangsa melalui udara.

Menteri Pengangkutan Budi Karya Sumadi berkata, fasa awal akan menyaksikan tiga pintu ketibaan beroperasi di lapangan terbang itu kerana ia akan membantu mengurangkan lalu lintas di Lapangan Terbang Soekarno-Hatta di Jakarta.

“Ini bertujuan untuk mengurangkan kesesakan di Lapangan Terbang Soekarno-Hatta di Jakarta, yang telah mencatatkan sehingga 4,500 pelancong setiap hari,” katanya dalam kenyataan hari ini.

Indonesia diramal menerima sehingga 5,000 pelancong dari 5 hingga 7 Januari, termasuk pelancong dan pekerja asing Indonesia.

Budi Karya berkata dengan pembukaan Lapangan Terbang Juanda, kini akan ada empat pintu masuk antarabangsa ke Indonesia, iaitu Lapangan Terbang Antarabangsa Soekarno Hatta; Ngurah Rai di Bali; dan Sam Ratulangi di Manado. – Agensi


PN muktamad rundingan kerusi secara harmoni, beradab: Muhyiddin

Kejayaan pucuk pimpinan tertinggi Perikatan Nasional (PN) memuktamatkan rundingan kerusi Pilihan Raya Negeri (PRN) lebih awal tanpa perselisihan bukti gabungan itu adalah parti paling stabil.

Pengerusinya, Tan Sri Muhyiddin Yassin, berkata rundingan mendapat kata putus awal daripada PAS, Bersatu dan Gerakan menggambarkan kerjasama harmoni dalam PN parti berbilang kaum dan agama.

“Rundingan berjalan lancar tidak ada perselisihan yang boleh mencetuskan masalah, teratur dan beradab,” katanya pada sidang media hari ini.

Beliau berkata, rundingan mencapai kata sepakat lebih awal ini sekali gus menolak dakwaan lawan mendakwa gabungan PN berada dalam keadaan tidak stabil, sedangkan perkata itu tidak berlaku.

“Tindakan melaga-lagakan pemimpin PN jelas menunjukkan mereka ketandusan isu menjelang pilihanraya ini,” katanya.

Mengulas kekakangan kewangan kesan akaun PN dibekukan, Muhyiddin berkata, masalah itu di hadapi bersama dengan setiap ketua parti bersama-sama menampung kos jentera pilihanraya.

Semangat kerjasama ini menguatkan lagi PN berjuang mencapai kemenangan di tiga negeri iaitu Selangor, Pulau Pinang dan Negeri Sembilan dengan mengekalkan kepimpinan di Kedah, Kelantan dan Terengganu.

Mengenai jumlah yang keluar mengundi pula, beliau yakin peratusan lebih tinggi berbanding piliahraya umum lalu.

“Saya yakin peratusan yang tinggi ini memihak kepada PN dan sekali gus membawa kemenangan besar. Ini kesan gelombang kebangkitan rakyat. Pengundi kini marah kepada kerajaan hari ini yang gagal menjaga kebajikan rakyat.

“Kemenangan ini sebagai referendum rakyat menolak pucuk pimpinan kerajaan pusat yang ternyata gagal merealisasikan manifesto seperti dijanjikan pada pilihanraya umum lalu,” katanya.


Baling mercun kepada polis disiasat kerana menakutkan secara jenayah

Kejadian membaling mercun terhadap anggota polis di Sentul awal pagi tadi disiasat mengikut Seksyen 506 Kanun Keseksaan dan Seksyen 3(5) Akta Kesalahan Kecil, kerana menakutkan secara jenayah dan larangan ke atas pemasangan bunga api.

Dalam kenyataan hari ini, Ketua Polis Daerah Sentul, Asisten Komisioner Beh Eng Lai berkata kesalahan itu boleh dihukum penjara sehingga tujuh tahun atau denda atau kedua-duanya sekali.

Sehubugan itu beliau meminta orang ramai yang mempunyai sebarang maklumat berkaitan kejadian itu agar menghubungi Bilik Gerakan Ibu Pejabat Polis Daerah Sentul di 03-40482206.

Dalam kejadian kira-kira jam 12.50 malam tadi, sepasukan anggota polis dilontar mercun ketika cuba menghentikan kira-kira 200 penduduk kerana membakar bahan itu secara terbuka di kawasan Pangsapuri Sri Perak, Bandar Baru Sentul.

Beh berkata, polis menerima maklumat mengenai kejadian itu jam 12.50 pagi dan apabila tiba di lokasi, keadaan menjadi sangat tegang dengan letupan mercun tidak terkawal,

Polis katanya, memberi amaran supaya perbuatan itu dihentikan, namun tidak diendahkan.

Katanya, ketika pihak polis sedang menyuraikan orang ramai yang berkumpul, tiba-tiba satu letupan kuat berlaku dan hampir mengenai anggota yang sedang bertugas.

“Letupan dipercayai daripada mercun yang sengaja dilontar terhadap polis dan setelah itu orang ramai segera beredar dari kawasan itu. Tiada sebarang kecederaan dilaporkan dan polis berjaya mengawal tempat kejadian,” katanya.


Pembahagian kerusi PH-UMNO belum selesai, Amanah enggan beri kerusi Lenggeng

Pengerusi Pakatan Harapan (PH) Negeri Sembilan Datuk Seri Aminuddin Harun menyerahkan kepada Perdana Menteri Datuk Seri Anwar Ibrahim untuk mengumumkan soal pengagihan 36 kerusi Dewan Undangan Negeri (DUN) negeri itu.

Beliau berkata ia termasuk kawasan DUN Lenggeng yang sehingga kini masih menjadi tanda tanya sama ada ditandingi oleh calon PH atau UMNO-Barisan Nasional (BN) pada Pilihan Raya Negeri (PRN), 12 Ogos ini, menurut laporan Bernama.

“Kerusi Lenggeng, Perdana Menteri belum umumkan apa-apa lagi, … keputusan adalah di bawah kuasa Presiden, saya akur bahawa presiden yang akan umumkan, sekarang ini ada dua parti menuntut, satu ingin mempertahankan dan satu lagi menuntut,” katanya kepada pemberita.

Beliau yang ditemui selepas menyampaikan hadiah kemenangan kepada pasukan hoki wanita negeri bagi Kejohanan Liga Hoki TNB Kebangsaan 2023 berkata PH dijangka mengumumkan calon yang akan bertanding pada PRN kali ini pada 20 Julai atau 21 Julai ini.

Sebelum ini, Timbalan Presiden UMNO Datuk Seri Mohamad Hasan berkata BN akan bertanding 17 DUN di negeri ini termasuk kerusi Lenggeng yang disandang oleh Parti Amanah Negara (Amanah), namun Pengerusi Amanah negeri Datuk MK Ibrahim Abd Rahman terlebih dahulu turut mengumumkan parti itu kekal bertanding di tiga kerusi DUN iaitu di DUN Klawang, Lenggeng dan Paroi.

Pada PRU-14, PH menguasai 20 kerusi iaitu DAP dengan 11 kerusi, PKR (enam) dan Amanah (tiga), manakala BN pula memenangi 16 kerusi iaitu UMNO (15) dan MIC satu kerusi daripada keseluruhan 36 kawasan DUN di negeri itu.


Polis dapatkan bantuan Interpol kesan lokasi pelawak perlekeh negara

Polis Diraja Malaysia (PDRM) akan membuat permohonan kepada Polis Antarabangsa (Interpol) untuk mendapatkan identiti penuh dan lokasi terkini pelawak Jocelyn Chia yang memperlekeh Malaysia serta mempersenda tragedi kehilangan pesawat MH370.

Ketua Polis Negara Tan Sri Acryl Sani Abdullah Sani berkata permohonan berkenaan akan dibuat esok esok bagi membolehkan siasatan lanjut dijalankan, menurut laporan Bernama.

“Kes ini akan disiasat di bawah Seksyen 504/505(c) Kanun Keseksaan dan Seksyen 233 Akta Komunikasi Multimedia 1998,” katanya.

Beliau berkata demikian dalam sidang media program Lawatan Hospital Sempena Peringatan Hari Polis ke-216 Tahun 2023 di Hospital Tunku Ampuan Besar Tuanku Aishah Rohani, Hospital Pakar Kanak-Kanak UKM, Cheras, hari ini.

Acryl Sani berkata PDRM juga telah membuat permohonan profiling kepada Suruhanjaya Komunikasi Multimedia Malaysia (MCMC) bagi membantu proses siasatan ke atas akaun media sosial digunakan pelawak wanita berkenaan.

“Selain itu, PDRM juga telah membuat salinan transkrip ucapan suspek dalam video klip berkenaan,” katanya.

Sabtu lepas, Menteri Dalam Negeri Datuk Seri Saifuddin Nasution Ismail menyifatkan tindakan dan perbuatan tidak sensitif pelawak terbabit sebagai biadab.


Isu ‘Prof K’: UUM tutup akaun FB selepas diserang bertubi-tubi

Universiti Utara Malaysia (UUM) dipercayai menutup sementara akaun laman Facebooknya (FB) selepas bertubi-tubi ‘diserang’ netizen yang marah dengan kenyataan seorang profesor yang bertugas di universiti itu.

Semakan Agenda Daily mendapati akaun FB UUM di alamat https://www.facebook.com/universitiutaramalaysia yang diletakkan di laman web universiti berkenaan sudah ditutup beberapa jam lalu.

Demikian juga laman FB Universiti Utara Malaysia (Official FB) tidak lagi dapat diakses – sama ada dinyah aktif terus atau ditutup sementara untuk memastikan isu panas itu reda.

Setakat ini, UUM belum membuat sebarang kenyataan berhubung penutupan laman FB itu atau berkaitan tenaga pengajar mereka yang mencetuskan kontroversi, Kamarul Zaman Yusoff.

Terdahulu Kamarul Zaman didakwa memuat naik kenyataan di dalam FBnya yang dianggap menghina Raja Muda Perlis, Tuanku Syed Faizuddin Putra Jamalullail.

Susulan daripada itu, laman FBnya diserang hebat pengguna media sosial yang memberikan pelbagai komen dan teguran, sebelum akaunnya juga tidak dapat diakses, dikatakan disekat sementara oleh Facebook.

Selepas FB Kamarul Zaman tidak dapat diakses, pengguna media sosial yang tidak berpuas hati dikatakan beralih melakukan serangan bertali arus dalam FB UUM menerusi hantaran terbaharu berkaitan ucapan sempena Nuzul Quran.

Sambil mendakwa dia menjadi mangsa pembohongan, Kamarul Zaman juga menafikan dia memuat naik catatan Facebook bertajuk ‘Wayang opera Cina DAP sekali lagi?’ yang kononnya turut mengandungi gambar Raja Muda Perlis memakai pelitup muka sedang berbasikal.

Namun, beberapa pihak sempat melakukan tangkap layar kirimannya.


Selepas jadi PM, Anwar kata sedia terima PN dalam kerajaan dibentuk

Datuk Seri Anwar Ibrahim berharap dapat menerima penyertaan Perikatan Nasional (PN) dalam kerajaannya selepas mengangkat sumpah sebagai Perdana Menteri (PM) ke-10 petang tadi.

Semasa sidang media pertamanya tadi, PM ke-10 itu sekali lagi sangat berharap dan bersedia untuk menerima PN ke dalam kerajaan yang bakal dibentuk selepas ini, serta bersama-sama mentadbir kerajaan.

“Ini tidak menolak kemungkinan penyertaan parti-parti yang lain, jadi saya ingin tegaskan dalam acara pertemuan dengan rakyat yang pertama selaku Perdana Menteri seluruh rakyat Malaysia mewakili semua kaum dan menjamin keharmonian semua rakyat negara ini saya tetap bersedia menerima penyertaan semua yang lain untuk menjadikan negara ini stabil.

“Saya juga ingin menyatakan kesediaan rakan-rakan termasuk dariapada Perikatan Nasional walaupun kenyataan pengerusinya di peringkat awal tidak begitu memberangsangkan,” katanya.

Untuk rekod, Anwar mengangkat sumpah petang tadi sebagai PM ke-10 selepas rakyat ternanti-nanti beberapa hari ekoran tiada satu parti mendapat majoriti untuk membentuk kerajaan.

Keputusan rasmi berhubung pemilihan PM ke-10 hanya diperoleh hari ini selepas selesai persidangan Majlis Raja-Raja yang diadakan di Istana Negara pagi tadi.

Dalam pada itu, Anwar juga mengesahkan akan membuat undi percaya di Parlimen pada 19 Disember depan bagi membuktikan keabsahan dan sokongan majoriti yang dimilikinya.

“Saya ingin menjelaskan di sini bahawa kita dah tetapkan sidang Parlimen pada 19 hari bulan (Disember) dan usul pertama selain daripada mengangkat sumpah ialah ialah usul daripada kerajaan adalah undi percaya di Parlimen,” katanya lagi.

Terdahulu, Pengerusi PN, Tan Sri Muhyiddin Yassin mempersoalkan sokongan majoriti yang diperoleh Anwar selepas menunjukkan bukti akuan berkanun (SD) dimilikinya.

Anwar juga menegaskan tidak akan sama sekali bertolak ansur dengan rasuah dan penyelewengan walaupun umum mengetahui Presiden UMNO, Datuk Seri Ahmad Zahid Hamidi yang menyokongnya sedang berdepan puluhan pertuduhan kes di mahkamah ketika ini.

“Berikutnya, yang utama saya tegaskan ialah tatakelola yang baik, dibawah pentadbiran saya, selaku Perdana Menteri.

“Saya tidak akan sama sekali bertolak ansur dengan rasuah dan penyelewengan,” tegasnya lagi.

Untuk rekod, Anwar terpaksa menerima sokongan daripada UMNO walaupun menyedari pemimpin utamanya memiliki pertuduhan di mahkamah.


‘Phuket Sandbox’ pikat hampir 8,000 pelancong asing

Sejak Thailand membuka semula pintu masuk negaranya pada 1 Julai lalu bagi Program “Phuket Sandbox”, hampir 8,000 pelancong asing telah memohon Sijil Kebenaran Masuk (COE) melalui kedutaan dan konsulat Thailand di seluruh negara.

Ketua Pengarah Jabatan Hal Ehwal Konsulat, Chatchai Viriiyavejakul melaporkan kepada Agensi Berita Vietnam (VNA) bahawa banyak pelancong asing berminat untuk ke Phuket sejak program itu dilancarkan.

Lebih 7,890 pelancong asing telah mendaftar di bawah program itu dan hanya 6,119 orang telah diberikan Sijil Vaksinasi sepenuhnya manakala dari jumlah itu, hanya 2802 orang sahaja yang diberikan COE.

Chatchai memberitahu media bahawa Kementerian Luar Negeri Thailand telah mengeluarkan COE kepada 446 pelancong yang tiba pada hari Sabtu lalu, 462 pelancong yang tiba semalam dan 127 orang lagi akan tiba hari ini di Lapangan Terbang Antarabangsa Phuket.

Chatchai turut memaklumkan 11 penerbangan telah dibatalkan melibatkan dua penerbangan sewa dan sembilan penerbangan komersil pada hari Sabtu lalu. Kebanyakkan pelancong dari Amerika telah memohon untuk program ini dan diikuti oleh pelancong dari Jerman, Perancis, Inggeris dan Denmark.

Katanya, bagi mempercepatkan proses saringan, kementeriannya telah menempatkan petugas tambahan di Lapangan Terbang.

Kerajaannya menjangkakan pada suku ketiga tahun ini dari Julai hingga September, Negara ini dijangkakan dapat memperoleh pendapatan sekitar 8.9 bilion baht (US$277 juta) kerana hampir 100,000 pelancong asing akan mengunjungi Phuket. – Agensi


Senarai calon PRN Melaka, PRU 15 diputuskan tiga pemimpin tertinggi UMNO

Hanya tiga orang pemimpin tertinggi parti yang akan menentukan senarai calon UMNO bagi Pilihan Raya Negeri (PRN) Melaka dan Pilihan Raya Umum ke-15 (PRU 15).

Presidennya Datuk Seri Ahmad Zahidi Hamidi berkata, mereka ialah Perdana Menteri yang juga Naib Presiden UMNO Datuk Seri Ismail Sabri Yaakob, Timbalan Presiden Datuk Seri Mohamad Hasan dan beliau sendiri.

“Yang akan memuktamadkan calon-calon pilihan raya negeri dan juga pilihan raya umum akan datang bukan daripada Presiden saja.

“Tiga orang yang akan memutuskannya iaitu Perdana Menteri sendiri, Timbalan Presiden dan Presiden UMNO yang juga menjadi Pengerusi Barisan Nasional (BN), tiga orang ini yang akan memuktamadkannya.

“Namun jika ketiga-tiga mereka ini bersetuju tetapi tidak dipersetujui Pengerusi BN, maka watikah itu tidak akan ditandatangani,” katanya dalam laporan Berita Harian.

Sementara itu, Zahid berkata lagi, perkembangan terbaru itu menunjukkan kerjasama yang baik dalam kalangan mereka bertiga.

Katanya, mereka juga bersepakat bahawa kriteria kebolehmenangan (winnable), kebolehterimaan (acceptable) dan kebolehsenangan (likable) akan digunakan untuk memilih calon yang sesuai.

“Ini bukan soal lobi, bukan soal kipas tetapi kami bertiga bersetuju dengan calon yang mempunyai kriteria winnable, acceptable dan likeable,” katanya.


Kerajaan teruskan pembaharuan tadbir urus, integriti: Tengku Zafrul

Putrajaya kekal komited untuk meneruskan pembaharuan dalam tadbir urus dan memperkukuh integriti, kata Menteri Kewangan Datuk Seri Tengku Zafrul Abdul Aziz hari ini, berikutan penurunan indeks rasuah global terkini oleh Transparency International (TI) Malaysia.

Berucap pada persidangan Anti Pengubahan Wang Haram Kumpulan Asia Pasifik tahun ini di ibu negara, Tengku Zafrul berkata kerajaan melihat pembaharuan sebagai asas yang akan menyokong pemulihan pasca wabak, dan ia kekal teguh dalam menambah baik tadbir urus.

“Walaupun kerajaan di seluruh dunia, termasuk kami, telah mengutamakan semula tanggungjawab mereka berikutan cabaran semasa yang kami hadapi, kami percaya ini tidak seharusnya mengalihkan perhatian daripada meneruskan pembaharuan struktur yang penting untuk mengekalkan pembangunan dan kemajuan ekonomi sebagai sebuah negara.

“Satu bidang tumpuan khusus ialah integriti dan tadbir urus yang baik. Kedua-duanya adalah asas untuk menyokong pemulihan secara mampan… sudah tentu, pemulihan ekonomi kita tidak dapat dikekalkan melainkan ia disertai dengan pembaharuan institusi dan struktur yang kukuh.

“Ini penting kerana kekurangan integriti akan menyebabkan kita terdedah kepada rasuah,” katanya.

Pentadbiran kerajaan gabungan Barisan Nasional (BN) dan Perikatan Nasional (PN) sekarang ini telah mendapat perhatian besar dengan lebih ramai ahli politik daripada UMNO – parti nasionalis Melayu – dan pegawai kanan kerajaan digoncang dengan dakwaan rasuah.

Malaysia menduduki tempat ke-62 daripada 180 negara yang dikategorikan dalam indeks 2021 yang dikeluarkan pada Januari, turun daripada tempat ke-57 pada 2020.

Skor keseluruhan negara juga turun kepada 48 berbanding 51 pada 2020.

Rasuah adalah antara isu utama di tengah-tengah tindak balas pengundi yang menamatkan enam dekad pemerintahan UMNO-BN pada Pilihan Raya Umum Ke-14 lalu.

Mengulas lanjut, Tengku Zafrul berkata Penilaian Risiko Pembiayaan Keganasan dan Pengubahan Wang Haram Kebangsaan 2020 Malaysia, atau NRA, mengenal pasti rasuah sebagai salah satu kesalahan paling lazim yang menyebabkan pengubahan wang haram, bersama-sama dengan penyeludupan, penipuan, pengedaran dadah haram dan jenayah terancang.

“Rasuah juga diiktiraf sebagai pemboleh yang secara langsung memudahkan pelakuan jenayah besar lain. Di peringkat global, kos rasuah sudah diketahui umum,” katanya.


Gagal guna MySejahtera masuk premis kesalahan paling banyak

Kegagalan menggunakan aplikasi MySejahtera ketika memasuki premis adalah antara kesalahan lazim mengikut Akta Pencegahan dan Pengawalan Penyakit Berjangkit 1988 (Akta 342) dalam tempoh minggu epidemiologi ke-46 iaitu dari 14 hingga 20 November berbanding minggu sebelumnya.

Ketua Pengarah Kesihatan Tan Sri Dr Noor Hisham Abdullah berkata, selain itu kesalahan lain yang dicatatkan ialah gagal memakai pelitup muka, tidak mengamalkan penjarakan fizikal, pemilik premis gagal menyediakan peralatan saringan suhu yang berfungsi, serta gagal menyediakan peralatan merekod butiran diri.

Beliau berkata setiap minggu KKM sentiasa giat melakukan aktiviti penguatkuasaan pematuhan SOP di seluruh negeri.

Menurutnya, kadar kompaun dikeluarkan Kementerian Kesihatan (KKM) di bawah akta itu dalam tempoh minggu epidemiologi berkenaan meningkat 37 peratus berbanding minggu sebelumnya.

“Sebanyak 344 kompaun dikeluarkan kepada individu pada minggu epidemiologi ke-46 berbanding 251 kompaun pada minggu ke-45.

“Peningkatan kompaun yang dikeluarkan ini menunjukkan masih ramai penduduk Malaysia yang alpa terhadap pengamalan prosedur operasi standard (SOP) sebagai pencegahan Covid-19 seterusnya berisiko tinggi untuk menyebarkan atau mendapat jangkitan,” katanya dalam kenyataan hari ini.

Dr Noor Hisham berkata indikator utama jangkitan Covid-19 menunjukkan trend penurunan kecuali purata kes aktif yang meningkat enam peratus dalam minggu epidemiologi ke-46 berbanding minggu sebelumnya.

Katanya purata kes aktif menunjukkan peningkatan daripada 62,224 kes pada minggu epidemiologi ke-45 kepada 65,722 kes dalam minggu epidemiologi ke-46.

Menurutnya, trend penurunan kes aktif yang dulunya konsisten selama 10 minggu kini menunjukkan peningkatan semula selepas lima minggu kebenaran rentas negeri diumumkan.

“Kesan peningkatan kes baharu dan kes aktif selama dua minggu berturut-turut ini dapat dilihat menerusi kemasukan kes ke fasiliti kesihatan terutama bagi pesakit kategori tiga hingga lima mulai meningkat,” katanya.

Bagaimanapun katanya, keberkesanan vaksin Covid-19 dalam mengurangkan kematian dapat dilihat dengan keseluruhannya terdapat penurunan kes kematian, kes yang memerlukan rawatan di unit rawatan rapi dan kes yang memerlukan alat bantuan pernafasan.


7 cedera dalam insiden tembakan tengah malam di Orlando

Tujuh orang cedera dalam satu kejadian tembakan di pusat bandar Orlando, Florida, awal pagi Ahad, lapor Xinhua, memetik polis.

Ketua Polis Orlando Eric Smith memberitahu pemberita bahawa tembakan tercetus susulan pergaduhan di kawasan Wall Street Plaza dan South Orange Avenue pada kira-kira pukul 2:00 pagi (0600 GMT) ketika bar dan restoran sedang ditutup.

Seorang penembak yang tidak dikenali mengeluarkan pistol dan melepaskan tembakan ke arah orang ramai, mencederakan tujuh mangsa.

Kesemua mangsa dikejarkan ke hospital dan berada dalam keadaan stabil, kata Smith.

Polis sedang mencari maklumat mengenai suspek.

Menurut data terkini, daripada Arkib Keganasan Senjata, sebuah pertubuhan bukan berasaskan keuntungan, setakat tahun ini, sekurang-kurangnya berlaku 382 kejadian tembakan rambang di Amerika Syarikat.


Tiada insiden tidak diingini di 173 pusat penamaan calon, berjalan lancar: Polis

Proses penamaan calon bagi Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu berjalan lancar dan terkawal tanpa sebarang insiden tidak diingini dilaporkan.

Ketua Polis Negara Tan Sri Razarudin Husain berkata menerusi pemantauan Polis Diraja Malaysia (PDRM) ke atas 173 pusat penamaan calon juga mendapati tiada sebarang provokasi dikesan daripada penyokong parti-parti politik serta individu yang bertanding, menurut laporan Bernama.

“PDRM juga membuat tinjauan menggunakan dron di enam negeri yang mengadakan PRN dan hasil penelitian saya dari Pusat Gerakan Bukit Aman mendapati keadaan (prose penamaan) berjalan dengan baik. Dron-dron itu juga akan digunakan untuk memantau (perjalanan) pada hari mengundi nanti,” katanya kepada Bernama di sini hari ini.

PRN yang bermula hari ini melibatkan 36 Dewan Undangan Negeri (DUN) di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36) dengan hari pengundian ditetapkan pada 12 Ogos, manakala pengundian awal pada 8 Ogos.

Turut diadakan serentak adalah pilihan raya kecil (PRK) Parlimen Kuala Terengganu.

Di SELANGOR, Ketua Polis Selangor Datuk Hussein Omar Khan berkata proses penamaan calon di kesemua 35 pusat penamaan calon adalah baik dan mengikut peraturan yang ditetapkan.

“Pengundi yang bakal mengundi awal pada 8 Ogos ini dan mengundi pada 12 Ogos dinasihatkan agar mematuhi peraturan yang telah ditetapkan bagi mengelakkan daripada sebarang tindakan oleh pihak berkuasa,” katanya.

Di TERENGGANU, Ketua Polis Terengganu Datuk Mazli Mazlan berkata 2,468 pegawai dan anggota telah digerakkan bagi memastikan keselamatan di 32 pusat penamaan calon selain kelancaran lalu lintas di negeri itu.

“Semua parti politik dilihat patuh kepada arahan dan peraturan polis serta Suruhanjaya Pilihan Raya (SPR). Saya lihat semuanya lancar dan mereka juga berpuas hati dengan tempat berkumpul yang berjarak 50 meter dari Pusat Penamaan Calon dan tiada aduan diterima setakat ini,” katanya.

Mazli berkata pihaknya juga akan memberi tumpuan lebih di tiga “lokasi panas” iaitu di Batu Enam, Wakaf Mempelam dan Kampung Buloh.

Sementara itu, di PULAU PINANG, Ketua Polis Negeri Datuk Khaw Kok Chin berkata keadaan sama turut dilaporkan di 23 pusat penamaan di negeri itu tanpa sebarang insiden tidak diingini.


43 kes kematian semalam, 13 BID

Seramai 43 pesakit meninggal dunia akibat komplikasi Covid-19 dalam tempoh 24 jam semalam – tertinggi sepanjang tahun ini – yang melibatkan 12 negeri dan Wilayah Persekutuan.

Jumlah itu termasuk 13 pesakit Covid-19 yang meninggal dunia sebelum sempat diberikan rawatan di hospital atau kes ’brought in death’ (BID).

Bagaimanapun, tiada maklumat sama ada 13 kes BID itu adalah dalam kalangan 245,875 pesakit Covid-19 yang diarah menjalani kuarantin di rumah.

Keseluruhannya sejak awal 2020 lalu hingga semalam seramai 32,390 kes kematian dilaporkan, termasuk 6,586 kes BID.

Tiada kes kematian akibat Covid-19 dilaporkan di Perak, Perlis, Labuan dan Putrajaya, kata Kementerian Kesihatan (KKM) menerusi laman sesawang Covidnow yang dikemas kini tengah malam tadi.

Bagaimanapun, dua negeri – Johor dan Selangor – masing-masing merekodkan 10 kes kematian semalam, diikuti tujuh kes di Kedah; Sabah (lima); masing-masing dua di Kelantan, Pahang serta Pulau Pinang, dan masing-masing satu di Melaka, Negeri Sembilan, Sarawak, Terengganu dan Kuala Lumpur.

Sehingga semalam, Selangor merekodkan 10,128 kes kematian, manakala kumulatif positif kini mencecah 901,859 kes, dengan 827,001 pesakit telah sembuh, dan 64,730 kes masih aktif, tertinggi berbanding negeri-negeri lain.

Daripada jumlah kes aktif itu, seramai 63,042 pesakit menjalani kuarantin di rumah; 398 ditempatkan di PKRC; 1,256 dimasukkan ke hospital; dan 34 dirawat di unit rawatan rapi dengan 24 daripadanya memerlukan alat bantuan pernafasan.

Lima negeri kekal merekodkan kes kematian melebihi 2,000 dengan Selangor mencatat 10,128 kes, diikuti Johor (3,996 kes); Sabah (2,909); Kuala Lumpur (2,707); dan Kedah (2,226 kes).

Sehingga semalam, negara mencatat 3,246,779 kumulatif kes positif – ketiga tertinggi dalam kalangan negara-negara ASEAN selepas Indonesia dan Filipina.

Dalam tempoh itu juga 2,955,404 pesakit telah sembuh, dan 258,985 kes masih aktif, dengan 245,875 pesakit menjalani kuarantin di rumah; 5,055 ditempatkan di PKRC; 7,783 dimasukkan ke hospital; dan 272 pesakit dirawat di ICU, termasuk 164 daripadanya yang memerlukan alat bantuan pernafasan.

Pecahan kes berkaitan Covid-19 di setiap negeri sehingga 21 Februari 2022.


Tolak pengampunan Najib, Amanah dakwa langkah UMNO terpesong

Parti Amanah merayu kepada Yang di-Pertuan Agong dan Lembaga Pengampunan agar menolak permohonan Datuk Seri Najib Razak untuk diampun dan dibebaskan dari penjara.

Rayuan Amanah tersebut dibuat menjelang sidang Lembaga Pengampunan esok yang dijangka akan membincangkan berhubung permohonan dibuat UMNO untuk membebaskan Najib yang sedang menjalani hukuman penjara ekoran sabitan kes SRC International Sdn Bhd.

Dalam kenyataan yang dikeluarkan Pengarah Komunikasi Amanah, Khalid Abd Samad, parti itu berpendirian, hanya dengan cara itu sahaja nama baik negara dan komitmen untuk memerangi rasuah dan penyalahgunaan kuasa dapat dijaga.

“Dengan penuh hormat dan takzim, kami dari Parti Amanah Negara ingin merayu kepada Agong dan Lembaga Pengampunan supaya permohonan pengampunan ini ditolak dan Najib terus dipenjarakan atas sebab kesalahan yang jelas telah beliau lakukan.

“Hanya dengan itu, rakyat akan yakin bahawa Kerajaan Perpaduan dan Institusi Raja-raja Melayu, bersama Seri Paduka, ingin menyelamatkan negara kita dari pandemik rasuah dan salah guna kuasa yang melandanya sekian lama,” katanya dalam kenyataan dilaporkan oleh Harapandaily.

Lembaga Pengampunan dikatakan akan bersidang dan membuat keputusan sama ada akan memberikan pengampunan kepada Datuk Seri Najib Razak atau tidak esok.

Amanah menyifatkan, pendirian lembaga itu sebagai satu peristiwa yang akan diikuti pelbagai pihak, bukan setakat rakyat negara ini tetapi juga seluruh dunia.

“Keputusan yang dibuat akan menetapkan batu tanda yang penting dalam sejarah negara ini.

“Adalah diharap pandangan ini apabila disuarakan akan membantu Seri Paduka untuk membuat keputusan yang baik dan tepat bagi dirinya, institusi raja-raja Melayu dan negara ini secara keseluruhannya.

“Ia akan memberi petanda sejauh mana perjuangan menentang rasuah dan salah guna kuasa diambil serius atau sekadar cogan kata politik dan pilihan raya sahaja.

“Dalam pada itu, ramai yang bertanya, apa pendirian Parti Amanah sebagai rakan kongsi dalam Kerajaan Perpaduan melalui Pakatan Harapan (PH) dalam isu ini,” tegas Khalid.

Khalid berkata, ramai turut hairan dengan apa yang disebut sebagai “the deafening silence” atau “kesunyian yang memekakkan” berhubung isu ini, khususnya oleh parti-parti gabungan dalam PH.

“Kami ingin tegaskan bahawa Amanah mengakui dan mengiktiraf, pengampunan adalah hak mutlak Yang di-Pertuan Agong.

“Namun demikian, tiada salahnya untuk Amanah memberi pandangannya terhadap isu ini.

“Adalah diharap pandangan ini apabila disuarakan akan membantu Seri Paduka untuk membuat keputusan yang baik dan tepat bagi dirinya, institusi raja-raja Melayu dan negara ini secara keseluruhannya,” kata kenyataan itu lagi.

Katanya, Amanah berpandangan, pengampunan kepada Najib akan menghantar mesej yang sangat tidak baik kepada rakyat, sistem keadilan negara negara ini dan juga kepada seluruh dunia berhubung sikap dan pendirian kita terhadap rasuah dan salah guna kuasa.

“Apakah memberikan pengampunan kepada orang yang telah memalukan negara di serata dunia akan menunjukkan sikap tegas dan tiada kompromi kita terhadap rasuah?

“Sudah pasti tidak!

“Sebaliknya ia akan memberikan isyarat salah bahawa perang rasuah hanya cogan kata kosong untuk kepentingan politik dan akhirnya semua akan kembali seperti biasa,” kata kenyataan itu.

Apatah lagi, katanya, satu demi satu negara di dunia sedang membicarakan pihak-pihak yang bersekongkol dengan Najib dalam skandal 1Malaysia Development Berhad (1MDB) ini.

Kalau sebelum ini Amerika Syarikat, Singapura, Kuwait dan terkini Switzerland pula membicarakan pesalah dalam skandal 1MDB ini.

“Selepas 13 dari 14 hakim bersidang bagi membicarakan Najib memutuskan beliau bersalah tiba-tiba negara melalui Lembaga Pengampunan mahu memberikan pengampunan kepada beliau pula?

“Tidakkah ini bererti adanya golongan yang kebal undang-undang dan ‘above the law’?” katanya.

Bagi Amanah, persoalan pengampunan ini dibawa oleh UMNO atas rasa tanggungjawab mereka terhadap bekas Presiden mereka.

“Walaupun sifat kesetiaan dan mengenang jasa terhadap pemimpin secara amnya adalah satu sifat positif, namun dalam konteks ini adalah lebih baik UMNO bersama PH menunjukkan komitmen terhadap usaha memerangi rasuah yang menjadi paksi masyarakat madani.

“Tindakan UMNO kelihatan sedikit terpesong dari wawasan masyarakat madani yang diperjuangkan bersama,” katanya.

Lagipun, kata kenyataan itu, Najib berdepan dengan banyak lagi kes di mahkamah yang sedang dibicarakan.

“Apakah selepas diampunkan, beliau akan masuk ke penjara lagi jika didapati bersalah selepas ini?

“Atau dianggap beliau berada di satu maqam dan kedudukan istimewa yang kebal undang-undang?” katanya.


Pemuda senada dengan Tok Mat, gesa tangguh pemilihan selepas PRU15

Pergerakan Pemuda UMNO senada dengan pendirian Timbalan Presiden, Datuk Seri Mohamad Hasan supaya pemilihan parti itu ditangguhkan sehingga selepas Pilihan Raya Umum Ke-15 (PRU15) diadakan.

Exco Pemuda Noor Azleen Ambros berkata penangguhan itu wajar dibuat bagi mengelak pemilihan parti menganggu proses persiapan dan jentera UMNO bagi menghadapi PRU15.

“Langkah itu wajar dilaksana kerana kebiasaannya selepas pemilihan parti akan berlaku fasa ‘perpecahan’. Kita tidak mahu perpecahan itu berlarutan sehingga PRU-15 yang menyebabkan jentera dan fokus parti terganggu.

“Selain itu, kita juga mencadangkan kepada kepimpinan parti untuk mengadakan PRU lebih awal bagi mengambil mesej jelas dalam Pilihan Raya Negeri (PRN) Melaka yang mana rakyat mahukan kestabilan politik,” katanya memetik laporan Utusan hari ini.

Terdahulu, Mohamad atau dikenali Tok Mat itu berkata pemilihan parti hanya dapat diadakan selewat-lewatnya November tahun depan dan parti perlu menyelesaikan terlebih dahulu berhubung aduan-aduan yang diterima semasa persidangan peringkat akar umbi diadakan.

“Pemilihan parti ini memang perlu diadakan tahun depan, sebab penggal yang ada ini akan berakhir sehingga hujung Disember 2022 nanti. Jika habis penggal hujung tahun, pemilihan di peringkat cawangan perlu diadakan awal iaitu selewat-lewatnya bulan Julai mesti diadakan,” katanya. Berita berkaitan

Mengulas lanjut, Noor Azleen yang juga Ketua Pemuda Bahagian Pasir Gudang berkata UMNO perlu mengembalikan kestabilan politik terlebih dahulu supaya urusan membawa negara keluar daripada pandemik Covid-19 boleh dilakukan.

Mengenai status bekas Perdana Menteri, Datuk Seri Najib Razak, beliau mengakui pemimpin berkenaan masih mempunyai pengaruh yang boleh membawa impak positif kepada parti.


Covid-19: Setengah juta kes dalam 24 jam

Jumlah kumulatif kes positif Covid-19 di seluruh dunia hari ini melepasi 254.2 juta kes berikutan penambahan lebih 500,000 kes baharu yang dikesan dalam tempoh 24 jam lalu.

Menurut data Johns Hopkins, Amerika Syarikat (AS) masih kekal di tempat pertama sebagai negara paling terjejas kerana jangkitan Covid-19 dengan melebihi 47 juta kes, diikuti India dengan 34 juta kes dan Brazil dengan hampir 22 juta kes.

Manakala bagi negara Asia Tenggara, Indonesia masih mendominasi tangga tertinggi kes Covid-19 dengan melebihi 4.2 juta kes, diikuti dengan Filipina dengan hampir 2.8 juta kes dan Malaysia di tangga ketiga dengan hampir 2.6 juta kes.

Sementara itu, angka korban akibat Covid-19 di seluruh dunia juga turut meningkat melebihi 5.1 juta kes.

Berdasarkan data Johns Hopkins, AS masih kekal merekodkan angka kematian tertinggi melebihi 765,000 kes, diikuti Brazil dengan 611,346 kes dan India dengan 463,852 kes.

Bagi negara Asia Tenggara, Indonesia masih mendominasi tangga pertama kes kematian dengan lebih 143,685 kes, diikuti Filipina dengan 45,808 kes dan Malaysia di tangga ketiga dengan 29,729 kes dan Thailand dengan 20,143 kes. – Agensi


Jika PH pilih saya jadi KM mungkin sebab kualiti, kata Idris Haron

Bukan angkuh tapi itulah kenyataannya sekiranya saya dipilih sebagai Ketua Menteri (KM) Melaka oleh Pakatan Harapan (PH) mungkin kerana ada kualiti yang mereka kehendaki, kata mantan KM negeri itu, Datuk Seri Idris Haron.

Masih bercita-cita untuk kembali ke jawatan itu setelah menduduki kerusi KM ke-10 Melaka, bekas Ahli Dewan Undangan Negeri (ADUN) Sungai Udang itu berkata menduduki kerusi KM bukan seperti menukar pakaian.

Namun katanya jika PH memilih beliau menduduki kerusi KM, ia mungkin disebabkan menepati kualiti yang diharapkan gabungan parti itu.

“Saya masih bebas setelah dipecat UMNO, PH adalah satu opsyen, dan ramai pemimpin parti menghubungi saya bertanya khabar dan berita. Sama-samalah kita tunggu, biarlah kemelut ini selesai dahulu.

“Menduduki kerusi Ketua Menteri ini bukannya seperti tukar pakaian. Oleh kerana gabungan baharu ini mempunyai latar belakang yang berkepelbagaian dan kebolehan iktisas.

“Ia tidak mudah, namun jika mereka (PH) memilih saya, ia mungkin kerana menepati standard kualiti yang diharapkan oleh mereka, bukan dengan hanya ditunjuk-tunjuk dan menjadi budak suruhan,” kata Idris seperti dipetik dari Astro Awani.

Mengenai tindakan UMNO memecat beliau kerana melanggar tata etika parti, Idris berkata tindakan perlu diambil kepada pemimpin yang mengadakan perbincangan dengan DAP.

“UMNO boleh mengambil tindakan kepada ahli yang melanggar tata etika parti, namun ia mestilah istiqamah, jangan ada hukuman terpilih.

“Pengerusi Perhubungan dan Timbalannya mengadakan perbincangan dengan DAP, kononnya nak menyelamatkan kerajaan yang hampir tumbang dengan pelbagai tawaran,” katanya merujuk tindakan Pengerusi Badan Perhubungan UMNO Melaka, Datuk Seri Ab Rauf Yusoh yang berunding dengan DAP tatkala kerajaan negeri hampir tumbang.

“Bagaimana dengan dasar parti UMNO yang mengatakan ‘No DAP, No Anwar’? Saya yakin mereka akan selamat dari sebarang tindakan, hak untuk didengar dan natural justice tidak dihayati nampaknya,” kata Idris.

Ketika bercakap kepada Utusan semalam, Idris berkata orang Melayu tidak menerima DAP disebabkan momokan UMNO juga.

“Kita bagi tahu DAP ini ‘sosialis’ dan sebagainya. Cerita dia (DAP), kita pun tak betulkan juga. Kalau tak dapat terima dan you lost connection, buat apa. Kita terima MCA, tapi MCA tak bantu pun,” katanya.

Sementara itu, beliau turut mengesahkan bertemu dengan Presiden Parti Amanah Nasional (Amanah), Mohamad Sabu semalam setelah mengadakan perjumpaan dengan Pengerusi PH, Datuk Seri Anwar Ibrahim.

Dalam kenyataan ringkas kepada wartawan, Idris berkata, pertemuan yang berlangsung itu hanyalah perjumpaan biasa dengan pemimpin pembangkang.

“Tiada sebarang tawaran, dia (Mohamad Sabu) ucap tahniah dan teruskan perjuangan mencegah kemungkaran dan membina kesejahteraan rakyat,” katanya.


Pek putik kapas, air mineral dibeli guna wang projek kapal LCS?

Air mineral, pek putik kapas, kain pembersih dan kipas adalah antara barang yang didakwa Rafizi Ramli boleh dibeli di 7-Eleven, tetapi dipesan oleh syarikat yang menerima kontrak membekal peralatan bagi pembinaan kapal tempur pesisir pantai (LCS).

Timbalan Presiden PKR itu berkata menurut laporan audit forensik LCS, pesanan pembelian barang berkenaan yang dikeluarkan syarikat itu tidak dikategorikan sebagai alat ganti peralatan pertahanan untuk pembaikan dan kerja penyelenggaraan kapal.

“Kontrak membekalkan alat ganti LCS yang diberikan kepada Alizes Marine melibatkan bayaran sekitar RM210 juta antara 2011 hingga 2015 sahaja.

“Sebab itu ada beberapa soalan penting yang perlu dijawab berhubung stok alat-alat gantian kerana Laporan PAC (Jawatankuasa Kira-Kira Wang Negara) mendedahkan projek telah membeli sehingga RM1.7 bilion alat-alat ganti sedangkan kapal belum siap,” katanya dalam kenyataan di Facebook beliau hari ini (25 Ogos 2022).

Bekas ahli Parlimen Pandan itu kemudiannya membangkitkan persoalan berapa banyak daripada RM1.7 bilion barangan yang dibeli itu adalah alat ganti sebenar yang diperlukan untuk pembaikan dan penyelenggaraan kapal, selain memberi bayangan dengan bertanyakan berapa banyak barangan ini boleh dibeli secara biasa di pasar raya.

“Berapa banyak dari stok alat gantian itu sebenarnya untuk barang-barang kegunaan harian yang boleh dibeli di pasar raya biasa?

“Apabila UMNO/Barisan Nasional (BN) mendakwa projek telah mencapai 50 peratus kemajuan sehingga 2018 (sejak pembinaan bermula), berapa banyak dari peratusan kemajuan itu bersabit dengan pembelian barang-barang yang tidak ada kena mengena dengan alat gantian kapal seperti ini?,” kata Rafizi lagi.

Rafizi mendakwa sejumlah besar kontrak Alizes Marine Limited – kononnya syarikat palsu yang ditubuhkan untuk menyelewengkan dana – dengan kontrak kapal LCS adalah untuk membekalkan alat-alat gantian kapal.

Katanya syarikat itu dilantik dengan memberi gambaran bahawa ia berkaitan dengan sebuah syarikat Perancis – Alizes Marine France – yang mempunyai lesen pengeksport alat-alat gantian pertahanan dari Kerajaan Perancis.

“Setelah memperolehi kontrak membekalkan alat-alat ganti dari projek LCS, invois-invois dengan alamat palsu dihantar dan arahan pembayaran menyelewengkan dana ke syarikat-syarikat berlainan yang didaftarkan di Malta dan Labuan.

“Akaun bank yang digunakan juga dari Singapura, bukannya di Perancis. Laporan Forensik Projek LCS telah mendedahkan bahawa syarikat palsu ini tidak pun mempunyai lesen pengeksport alat-alat gantian pertahanan seperti yang didakwa,” kata Rafizi.

Isu kapal tempur itu menarik perhatian umum apabila PAC pada 4 Ogos lalu mendedahkan beberapa kelemahan dan kelewatan projek itu, walaupun kerajaan telah membayar sehingga RM6 bilion daripada keseluruhan kos pembinaan sebanyak lebih RM9 bilion.

PAC berkata projek membina enam kapal itu telah dianugerahkan oleh Kementerian Pertahanan kepada BNS melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini, tetapi hingga kini tiada satu pun LCS yang dihantar.

Projek itu mula dilaksanakan ketika UMNO/BN memerintah negara sebelum gabungan parti politik itu tumbang menerusi Pilihan Raya Umum Ke-14 pada 2018 lalu.

Akibat tumbangnya kerajaan BN yang memerintah negara sejak merdeka, beberapa skandal mula muncul termasuk skandal kewangan terbesar dalam sejarah dunia melibatkan 1MDB, SRC International Sdn Bhd (SRC), dan terbaharu projek LCS.

Kemuncak daripada skandal-skandal itu, Datuk Seri Najib Razak pada 23 Ogos lalu menjadi Perdana Menteri pertama yang mencatat sejarah Malaysia apabila dihantar menjalani hukuman penjara 12 tahun, setelah Mahkamah Persekutuan menolak rayuan akhirnya, berhubung kes SRC.


Barisan masa depan UMNO: Pemuda Negeri Sembilan pertahan Khairy

Pemimpin barisan masa depan UMNO terus mempertahankan Ahli Parlimen Rembau Khairy Jamaluddin, namun menggesa beliau diletak bertanding di kawasan tepat dan sesuai pada Pilihan Raya Umum Ke-15 (PRU-15) akan datang,

Menyifatkan Menteri Kesihatan berusia di bawah 50 tahun itu sebagai pemimpin masa depan negara, Pemuda UMNO Negeri Sembilan berkata Khairy adalah juga aset penting parti.

Ketua Pemuda UMNO Negeri Sembilan Datuk Mohd Zaidy Abdul Kadir berkata pihaknya yakin dengan kepemimpinan Timbalan Presiden Datuk Seri Mohamad Hasan akan meletakkan Khairy di kerusi Parlimen yang bagus pada PRU-15 nanti.

“Yakinlah, dia (Khairy) adalah aset UMNO dan pemimpin masa depan, jadi parti tidak akan mengetepikan beliau,” katanya menurut BH ketika diminta mengulas kedudukan Khairy di Parlimen Rembau pada PRU akan datang.

Terdahulu, Agenda Daily memetik sumber yang rapat dengan Khairy sebagai berkata Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu.

Individu yang rapat dengan Khairy tetapi tidak membenarkan nama disiarkan, memberitahu Agenda Daily bahawa populariti bekas Ketua Pemuda UMNO itu semakin meningkat setelah dilantik semula menjadi menteri ketika pentadbiran Perikatan Nasional (PN) di bawah Tan Sri Muhyiddin Yassin, dan kemudiannya dikekalkan oleh Datuk Seri Ismail Sabri Yaakob.

Sebelum itu, Khairy dalam satu program di Kuala Lumpur dilaporkan mengesahkan beliau tidak akan bertanding di Parlimen Rembau pada PRU-15.

Keputusan itu dibuat selepas beliau diarah mengosongkan kerusi berkenaan oleh Tok Mat (Mohamad Hasan) yang mahu bertanding di Parlimen Rembau, selain mempertahankan kerusi Dewan Undangan Negeri (DUN) Rantau yang disandangnya sejak 2004.

Khairy mengakui terpaksa akur dengan arahan itu walaupun tidak pernah bersedia untuk bertanding di mana-mana kawasan Parlimen lain, memandangkan sudah lebih 20 tahun berpolitik di Rembau.

Susulan itu, Pemuda UMNO Bahagian Seremban mencadangkan supaya Khairy yang juga Timbalan Ketua Bahagian Rembau bertanding di Parlimen Seremban berdepan Setiausaha Agung DAP Anthony Loke.

Sumber yang rapat dengan Khairy bagaimanapun berkata cadangan itu adalah langkah untuk membunuh kerjaya politik Menteri Kesihatan itu, kerana kekuatan DAP di kerusi berkenaan.

Untuk rekod, kerusi Parlimen Seremban disandang Anthony Loke sejak tiga penggal lalu bermula pada PRU-12 hingga yang terakhir pada PRU-14 mengalahkan calon MCA, dan PAS.

Dalam ketiga-tiga PRU itu undi yang diperolehnya sentiasa meningkat iaitu memperoleh 48 peratus pada 2008, 52 peratus (2013) dan 60 peratus (2018).

Semalam, seorang lagi pemimpin barisan masa depan UMNO, Datuk Seri Reezal Merican Naina Merican mempertahankan Khairy, setelah muncul desakan supaya Menteri Kesihatan itu mengosongkan kerusi Parlimen Rembau pada PRU-15 akan datang.

Reezal Merican yang juga bekas Setiausaha Politik kepada bapa mentua Khairy, Tun Abdullah Ahmad Badawi menyifatkan Ahli Parlimen Rembau itu sebagai ‘aset politik’ UMNO dan Barisan Nasional (BN) yang cukup penting bagi menyumbang kemenangan pada PRU-15 nanti.

Ahli Majlis Tertinggi (MT) UMNO itu juga berpendapat jika Khairy tidak bertanding pada PRU-15, ia bakal mewujudkan ‘senario terburuk’ atau ‘worst-case scenario’ terhadap parti.

Mengulas lanjut, Mohd Zaidy berkata, Khairy adalah aset UMNO dan boleh memimpin parti itu pada masa depan

“, Khairy perlu diberikan tempat (kerusi) yang sesuai dan jika dia tidak diberikan tempat (bertanding), UMNO akan rugi.

“Saya yakin Mohamad dan pucuk pimpinan parti akan berikan tempat (kerusi) yang baik untuk Khairy. Berilah kepercayaan kepada pucuk pimpinan untuk membuat keputusan sewajarnya,” katanya.


1,371 kes hari ini, tiga kematian

Jumlah jangkitan baharu Covid-19 di seluruh negara sepanjang hari ini (Sabtu, 7 Mei 2022) meningkat sedikit kepada 1,371 kes, berbanding 1,251 yang direkodkan semalam.

Daripada jangkitan baharu itu, 915 melibatkan individu yang telah menerima suntikan dos penggalak vaksin Covid-19; penerima dua dos (268 kes); individu tidak divaksinasi (158 kes); dan belum lengkap vaksinasi (31 kes).

Jumlah itu menjadikan kumulatif positif sejak Januari 2020 lalu meningkat kepada 4,456,736 kes, dengan 98.68 peratus atau 4,397,881 pesakit telah sembuh.

Daripada 23,276 kes aktif yang dilaporkan setakat hari ini, seramai 22,146 pesakit menjalani kuarantin di rumah; 19 ditempatkan di PKRC; 1,025 dimasukkan ke hospital; dan 86 pesakit dirawat di unit rawatan rapi (ICU), dengan 46 daripadanya memerlukan alat bantuan pernafasan.

Pada masa sama, Kementerian Kesihatan (KKM) juga memaklumkan seramai tiga pesakit lagi meninggal dunia akibat komplikasi Covid-19, menjadikan keseluruhannya 35,579 kes.

Berikut adalah pecahan kes positif dan kumulatif mengikut negeri yang dilaporkan hari ini:


26,832 kes baharu semalam

Jangkitan harian Covid-19 di seluruh negara dalam tempoh 24 jam semalam, turun sedikit, dengan hanya tiga negeri sahaja melaporkan peningkatan kes, menurut Kementerian Kesihatan (KKM), hari ini.

Menerusi kemas kini laman sesawangnya Covidnow, KKM memaklumkan sebanyak 26,832 jangkitan baharu dikesan semalam, berbanding 28,825 kes pada Sabtu – jumlah tertinggi pernah direkodkan sejak wabak Covid-19 melanda negara awal 2020 lalu.

Jumlah terbaharu itu menjadikan kumulatif positif sehingga semalam meningkat kepada 3,221,680 – ketiga tertinggi dalam kalangan negara-negara ASEAN setelah Indonesia dan Filipina.

Dalam tempoh itu juga seramai 2,937,655 pesakit telah pulih, 32,347 kes kematian dilaporkan dan 251,678 kes masih aktif.

Daripada jumlah kes aktif di seluruh negara, 238,620 pesakit menjalani kuarantin di rumah; 5,287 ditempatkan di PKRC; 7,524 dimasukkan ke hospital; dan 247 pesakit dirawat di unit rawatan rapi (ICU), dengan 139 daripadanya memerlukan alat bantuan pernafasan.

Pada masa sama, jumlah kumulatif positif di Johor kini melepasi 300,000 apabila mencatat 2,644 kes baharu dalam tempoh 24 jam semalam, menjadikan keseluruhannya 301,544 kes. Pada Sabtu, kes terkumpul di Johor ialah 298,900.

Manakala jumlah kumulatif positif di Kelantan pula melepasi 200,000, setelah 2,254 lagi kes dicatat semalam, menjadikan keseluruhannya sebanyak 201,316 kes. Jumlah terkumpul pada Sabtu ialah 199,062 kes.

Tiga negeri dan Wilayah Persekutuan yang mencatat peningkatan kes harian semalam ialah Pahang sebanyak 1,581 kes berbanding 1,367 kes pada Sabtu, diikuti Kuala Lumpur (1,428 kes baharu, 1,247 Sabtu); dan Putrajaya (173 kes baharu, 144 pada Sabtu).

Pahang kini merekodkan kumulatif positif sebanyak 118,117 kes, dengan 104,716 pesakit telah sembuh, 891 kes kematian dan 12,582 kes masih aktif.

Daripada jumlah kes aktif itu, seramai 11,652 pesakit menjalani kuarantin di rumah; 536 ditempatkan di PKRC; 383 dimasukkan ke hospital; dan 11 pesakit dirawat di ICU dengan tujuh daripadanya memerlukan alat bantuan pernafasan.

Menurut KKM sebanyak 44 kluster masih aktif di Pahang melibatkan 31 kluster pendidikan; tempat kerja (lima); komuniti (empat); kumpulan berisiko tinggi (tiga); dan pusat tahanan (satu).

Selangor, walaupun jangkitan harian menurun daripada 7,192 kes pada Sabtu kepada 7,180 semalam, kekal menjadi negeri tertinggi merekodkan jangkitan harian.

Negeri itu sehingga semalam merekodkan 896,324 kumulatif positif, dengan 823,470 pesakit telah sembuh, 10,118 kes kematian, dan 62,736 kes masih aktif, tertinggi berbanding negeri-negeri lain.

Daripada jumlah kes aktif di Selangor, seramai 61,017 pesakit menjalani kuarantin di rumah; 430 ditempatkan di PKRC; 1,254 dimasukkan ke hospital; dan 35 pesakit dirawat di ICU, dengan 19 daripadanya memerlukan alat bantuan pernafasan.


Doktor AS rancang beri Paxlovid untuk pesakit Covid berisiko rendah

Penggunaan ubat antiviral merawat Covid-19, Paxlovid keluaran Pfizer dilaporkan meningkat minggu ini, tetapi sesetengah doktor mempertimbangkan semula pil itu untuk pesakit berisiko rendah.

Tindakan itu dibuat susulan amaran dikeluarkan Pusat Kawalan dan Pencegahan Penyakit (CDC) Amerika Syarikat (AS) bahawa gejala Covid-19 boleh berulang walaupun setelah pesakit mengambil pil berkenaan dan perlu diasingkan kali kedua.

Dengan lebih banyak masa untuk kuarantin, ianya bukan menggembirakan orang ramai, kata Pakar Penyakit Berjangkit di Ochsner Health di New Orleans, Dr Sandra Kemmerly,

“Bagi mereka yang benar-benar tidak berisiko … saya akan mengesyorkan agar mereka tidak mengambilnya.”

Penggunaan Paxlovid Pfizer, yang dibenarkan untuk merawat orang yang baru dijangkiti Covid-19 dan berisiko untuk mencegah penyakit yang teruk, telah bertambah apabila jangkitan turut meningkat.

Lebih 162,000 pil Paxlovid telah diberikan minggu lalu – berbanding purata 33,000 seminggu sejak ubat itu dilancarkan lewat tahun lalu, menurut data kerajaan AS.

Pegawai pentadbiran Joe Biden telah mendesak penggunaan Paxlovid secara meluas, yang dibeli dan disediakan oleh kerajaan secara percuma.

Tetapi penggunaan yang lebih tinggi juga menyusul dengan lebih banyak laporan daripada orang yang mengatakan gejala mereka berkurangan dengan Paxlovid, hanya untuk dijangkiti semula setelah menghabiskan rejimen pil selama lima hari.

Pada Selasa, CDC memetik laporan kes dan kebimbangan bahawa pesakit berulang boleh menyebarkan virus itu, sekali gus mengeluarkan nasihatnya bahawa pengguna Paxlovid harus mengasingkan diri untuk lima hari kedua jika bergejala.

“Saya enggan memberikannya kepada orang yang sangat berisiko rendah, dan tidak sakit teruk, terutamanya orang yang diberi vaksin dan dos penggalak,” kata Ketua Kesihatan Awam dan Epidemiologi Northwell Health Dr Bruce Farber.

Menurutnya beliau masih mengesyorkan Paxlovid untuk individu yang mempunyai masalah kesihatan yang ketara atau berumur lebih daripada 75 tahun.

Pfizer, dalam e-mel, berkata firma itu sedang memantau data, tetapi percaya jangkitan semula virus yang boleh dikesan adalah luar biasa dan tidak dikaitkan secara unik dengan ubatnya.

“Kami tidak melihat sebarang masalah muncul setakat ini terhadap pesakit yang dirawat dengan Paxlovid,” kata seorang jurucakap Pfizer.

Kelulusan kecemasan Paxlovid menetapkan bahawa ubat itu harus digunakan hanya untuk pesakit yang baru dijangkiti, tetapi doktor berkata ramai yang lain telah mendapatkan preskripsi.

“Kami mendapat banyak permintaan – mungkin seseorang sedang melancong dan mereka mahu mengambilnya sebagai langkah berjaga-jaga,” kata Dr Tara Vijayan, Pakar Penyakit Berjangkit di UCLA Health di Los Angeles.

“Kami tidak menawarkannya sebagai untuk berjaga-jaga.”

CDC juga mengatakan tidak jelas sama ada kes berulang mempunyai kaitan dengan Paxlovid, atau hanya sebahagian daripada trajektori semula jadi Covid-19. Agensi itu tidak menyatakan sebarang kebimbangan khusus tentang kesan kesihatan.

“Covid dari segi sejarah mengalami keadaan di mana seseorang akan berasa lebih baik satu hari dan kemudian berasa lebih teruk pada keesokan harinya.

“Tetapi saya boleh katakan kita tidak melihat gejala pemulihan ini dengan rawatan Covid yang lain,” kata Vijayan, merujuk kepada terapi seperti antibodi monoklonal.

“Pesakit yang dijangkiti semula, ia biasanya sangat rendah,” kata Dr Earl Strum, Pengarah Perubatan Kesihatan Pekerja di Keck Medicine of USC di Los Angeles.

Ada yang mempersoalkan sejauh mana Paxlovid membantu memandangkan bilangan orang yang diberi vaksin atau pernah dijangkiti Covid-19 yang teruk.

Penggunaan Paxlovid diluluskan pada Disember selepas kajian terhadap pesakit Covid yang tidak diberi vaksin dan berisiko tinggi dengan keadaan seperti diabetes, dengan menunjukkan pengurangan 88 peratus dalam kemasukan ke hospital atau kematian.

Pada masa itu, varian Delta adalah berleluasa, tetapi ia telah digantikan oleh Omicron yang lebih mudah menular. – Reuters


‘Siapa pun boleh sedekah masa pilihan raya, kecuali calon, wakil’

Presiden PAS Tan Sri Abdul Hadi Awang berkata terpulang kepada mana-mana pihak untuk memberi sedekah ketika pilihan raya, tetapi calon dan wakilnya dilarang memberi wang kepada orang ramai.

Beliau menjelaskan bahawa mengikut undang-undang pilihan raya sedia ada calon atau wakilnya tidak boleh memberi wang atas apa alasan pun, kepada orang ramai ketika kempen.

“Mengikut undang-undang pilihan raya, calon dan wakil-wakil calon tidak boleh beri, tetapi orang awam mahu beri sedekah terpulang kepada dia,” katanya mengulas tindakan UMNO Terengganu memfailkan petisyen mencabar kemenangan PAS di Parlimen Marang, Kuala Terengganu dan Kemaman.

Sebelum ini, Pengerusi UMNO Terengganu, Datuk Seri Ahmad Said berkata, pihaknya memfailkan petisyen berkenaan di Mahkamah Tinggi Kuala Terengganu atas alasan dakwaan wujud rasuah pengundi di ketiga-tiga Parlimen itu sepanjang tempoh kempen Pilihan Raya Umum Ke-15 (PRU-15).

Abdul Hadi yang juga Timbalan Pengerusi Perikatan Nasional (PN) berkata demikian kepada media selepas hadir ke majlis Semarak Gelombang Rakyat bersama PN dan Kenduri Rakyat di Seri Menanti di Kuala Pilah, hari ini (21 Januari 2023).

Sebelum ini, Pengarah Pilihan Raya PAS yang juga Menteri Besar Kedah, Datuk Seri Muhammad Sanusi Md Nor menafikan berlaku politik wang dalam PRU-15 hingga menyebabkan kejatuhan Barisan Nasional (BN).

Sebaliknya kata Muhammad Sanusi, UMNO adalah parti terkenal di seluruh dunia kerana lebih banyak bermain politik wang.

“Kami ini mana ada duit nak main politik wang. Yang tersohor di serantau dunia kerana main politik wang adalah UMNO dan Barisan Nasional (BN).

“Parti lain tak ada tetapi UMNO dan BN ini sejak 70-an dan 80-an hinggalah sekarang. Tak payahlah palit pada orang lain,” kata Muhammad Sanusi. https://www.agendadaily.com/politik/yang-tersohor-seluruh-dunia-main-politik-wang-ialah-umno-mb-kedah/

Sementara itu, mengulas mengenai pilihan raya negeri (PRN) di Kelantan, Kedah dan Terengganu, Abdul Hadi yang juga Ahli Parlimen Marang berkata, PAS akan membuat keputusan sendiri bila tarikh yang sesuai untuk membubarkan Dewan Undangan Negeri (DUN) di ketiga-tiga negeri itu.

Menurutnya perbincangan akan dibuat di peringkat parti itu terlebih dahulu dengan mengambil kira pelbagai aspek sebelum tarikh sesuai dapat ditetapkan.

“Kami akan berbincang antara kami sendiri, terpulang kepada kami, sama ada mereka (Pakatan Harapan) mahu ikut ataupun tidak. Selama ini banyak mereka ikut kami, kami buat kenyataan sebelum ini tidak ikut Parlimen (PRU-15) mereka ikut juga.

“Saya tidak tahu terpulang kepada mereka, kami ada keputusan kami sendiri, akan dibincang dalam mesyuarat akan datang, insya-Allah untuk menentukan PRN.

“Kami akan bincang sesama kami dahulu, itu yang penting, kami sedang mengkaji, kesan-kesan kepada pengundi, pengundi luar, mahasiswa, pengundi muda, orang cuti balik hari raya, itu semua perlu dikaji,” katanya.

Sebelum ini, Menteri Besar Negeri Sembilan, Datuk Seri Aminuddin Harun berkata, satu pertemuan di antara Menteri Besar dan Ketua Menteri enam negeri yang belum mengadakan PRN dijangka akan diadakan bagi membincangkan tarikh yang sesuai untuk diadakan pilihan raya tersebut bersama-sama.

Aminuddin yang juga Pengerusi PH Negeri Sembilan berkata, beliau bersama Menteri Besar Selangor, Datuk Seri Amirudin Shari dan Ketua Menteri Pulau Pinang, Chow Kon Yeow akan bertemu rakan sejawat mereka di Kelantan, Terengganu dan Kedah bagi membincangkan perkara berkenaan.


PRU15: Hujan di kebanyakan pusat penamaan calon

Hujan dan mendung di kebanyakan lokasi pusat penamaan calon bagi Pilihan Raya Umum ke-15 (PRU-15),pagi ini lapor Bernama.

Ini termasuk di Kelantan (Kuala Krai, Machang dan Ketereh, Pahang (Pekan dan Jerantut, Negeri Sembilan (Kuala Pilah dan Seremban); Johor (Pengerang, Kota Tinggi, Johor Bahru, Ayer Hitam dan Mersing serta Kuala Lumpur.

Malah beberapa pusat penamaan berlaku hujan berterusan sejak malam tadi termasuk di Terengganu (Kemaman);  Johor (Kota Tinggi) dan Perak (Tambun).

Beberapa kawasan di Sabah dan Kedah pula dilaporkan cerah seperti di Semporna, Kota Kinabalu, Tuaran, Kota Marudu dan Kinabatangan di Sabah serta Alor Setar dan Padang Terap, Kedah.

Seawal 6.30 pagi petugas Suruhanjaya Pilihan Raya (SPR) serta pasukan keselamatan mula berkumpul dan diberi taklimat tugasan di pusat penamaan calon sebelum ia dibuka pada jam 9 pagi.

Tidak ketinggalan petugas media yang hadir awal di pusat-pusat penamaan calon untuk meninjau keadaan.


Mohamad mahu orang percaya Rauf bukan calon Ketua Menteri Melaka

Timbalan Presiden UMNO Datuk Seri Mohamad Hasan menggesa orang ramai supaya percaya bahawa Pengerusi Perhubungan Negeri itu, Datuk Seri Ab Rauf Yusoh bukan calon Ketua Menteri (KM) Melaka bagi Barisan Nasional (BN).

Pengarah Pilihan Raya BN itu berkata orang ramai mesti percaya Rauf bukan calon KM jika BN berjaya memenangi Pilihan Raya Negeri (PRN) Melaka pada 20 November, ia walaupun beliau bersama bekas Perdana Menteri (PM) Datuk Seri Najib Razak sanggup menemani Rauf semasa penamaan calon pada 8 November lalu.

“Insya-Allah, kalau dipanjang umur Datuk Seri Sulaiman Md Ali akan memegang jawatan itu sehingga habis penggal.

“Tiada isu ketua menteri sementara. Ini bukan cerita main-main…ini bukan ketua kampung sebab kita nak menstabilkan kerajaan negeri,” katanya dipetik laporan media.

Menurutnya lagi, parti telah menetapkan hanya Sulaiman akan terus memegang jawatan itu sehingga habis penggal.

Mohamad juga berkata ada sesetengah pihak sengaja memutar belitkan isu ketua menteri malah beliau menyifatkan ia hanyalah mainan politik yang cuba diadu domba serta cubaan meracun minda pengundi di Melaka ini oleh segelintir pihak yang berkepentingan.

“Jadi tak perlu mendengar pengundi-pengundi dan rakyat Melaka, BN telah pun memutuskan di peringkat tertinggi parti bersama dengan Presiden dan rakan-rakan yang lain bahawa calon kita adalah Datuk Seri Sulaiman Md Ali yang akan kita lantik dan menguruskan negeri ini sehingga satu penggal,” jelasnya lagi.

Agenda Daily difahamkan, Rauf yang sebelum ini dilantik sebagai Speaker Dewan Undangan Negeri (DUN) Melaka adalah individu berkebolehan untuk menggalas tugas itu kerana peranannya dalam pentadbiran negeri sebelum ini.

Beliau juga dikatakan mendapat restu Presiden UMNO Datuk Seri Ahmad Zahid Hamidi untuk diangkat sebagai KM Melaka. Sebab itu, kali ini beliau dicalonkan untuk bertanding.

Pada Pilihan Raya Umum Ke-14 lalu Ab Rauf tidak dicalonkan, namun setelah kerajaan Pakatan Harapan (PH) Melaka tumbang pada Mac 2020, beliau dilantik sebagai Speaker DUN.

Rauf yang sebelum ini dikatakan kerap memberi tunjuk ajar kepada Sulaiman yang ketika itu menjadi KM, bagaimana untuk mentadbir negeri, mengundang keresahan beberapa Ahli Exco, termasuk Datuk Seri Idris Haron dan Datuk Nor Azman Hassan, kedua-duanya bekas wakil rakyat UMNO.

Idris dan Nor Azman kini juga sudah dipecat UMNO dan bertanding atas tiket PH pada PRN Melaka kali ini.

Lagi pula Sulaiman tidak disukai beberapa pemimpin atasan UMNO negeri pimpinan Rauf.


53 kematian akibat Covid-19 hari ini, Kelantan rekod kes baharu tertinggi

Kelantan merekodkan lonjakan jangkitan baharu Covid-19 daripada 499 kes semalam kepada 706 kes dalam tempoh 24 jam sehingga 12 tengah hari tadi, menurut statistik dikeluarkan Jabatan Kesihatan Negeri.

Ini menjadikan jumlah keseluruhan kes positif di negeri itu sejak awal tahun lalu sehingga semalam meningkat kepada 147,631 kes. Bagaimanapun, sehingga semalam seramai 140,209 pesakit dilaporkan sembuh, manakala 1,095 lagi meninggal dunia.

Sehingga semalam Kelantan merekodkan 5,621 kes aktif, dengan 4,388 pesakit menjalani kuarantin di rumah; 654 pesakit ditempatkan di PKRC; 537 dimasukkan ke hospital; dan 42 dirawat di unit rawatan rapi (ICU), termasuk 20 yang memerlukan alat bantuan pernafasan.

Sementara itu, Sabah, Johor, Terengganu, dan Negeri Sembilan turut merekodkan peningkatan kes baharu berbanding semalam, namun tidak melepasi angka 500 kes.

Sabah mencatat 500 kes baharu berbanding 442 semalam; diikuti Johor dengan 444 kes baharu (432 semalam); Terengganu (282 kes baharu, 200 semalam); dan Negeri Sembilan (239 kes baharu, 174 semalam).

Kes di Lembah Klang kembali turun, namun Selangor kekal merekodkan jumlah jangkitan tertinggi sebanyak 1,144 kes berbanding 1,266 kes semalam.

Kuala Lumpur pula merekodkan 222 kes berbanding 278 kes semalam, manakala Putrajaya mencatat 52 kes berbanding 66 semalam.

Melaka yang akan berdepan Pilihan Raya Negeri pada 20 November ini turut merekodkan penurunan daripada 216 kes semalam kepada 160 kes hari ini.

Sementara itu, Ketua Pengarah Kesihatan Tan Sri Dr Noor Hisham Abdullah memberitahu purata kadar kebolehjangkitan Covid-19 bagi seluruh negara ialah RT 1.05

Putrajaya mencatat kadar kebolehjangkitan tertinggi iaitu sebanyak 1.20 diikuti Kuala Lumpur (1.05); Selangor (1.04); Negeri Sembilan (1.02); Pahang (1.02); dan Kelantan (1.01). Perlis dan Labuan masing-masing mencatat sifar RT.

Beliau juga memaklumkan dalam tempoh 24 jam sehingga 12 tengah hari tadi sebanyak tiga kluster baharu dikesan, namun tidak memberikan perincian berkaitannya.

Dalam masa sama katanya, seramai 4,551 pesakit disahkan sembuh menjadikan kumulatif sejak awal tahun lalu sebanyak 2,455,767 kes atau 96.2 peratus daripada 2,551,452 kumulatif positif.

Sebanyak 5,130 daripada kes hari ini adalah jangkitan tempatan, termasuk 207 daripadanya membabitkan bukan warganegara, dan 13 kes import yang turut melibatkan lima rakyat asing.

Seramai 526 pesakit kini dimasukkan ke ICU dengan 250 yang berada dalam kritikal memerlukan alat bantuan pernafasan.

“Daripada 5,143 kes harian yang dilaporkan hari ini, 126 kes atau 2.4 peratus adalah pesakit kategori 3, 4 dan 5, manakala 5,017 atau 97.6 peratus pesakit lagi dalam kategori 1 dan 2,” katanya.

Berdasarkan statistik Jabatan Kesihatan Negeri-Negeri, seramai 53 pesakit Covid-19 meninggal dunia dalam tempoh itu hari ini, menjadikan kumulatif sejak awal tahun lalu sebanyak 29,729 kematian.


Covid-19: Lima negeri catat kenaikan tapi di bawah paras 500 kes

Lima negeri dan Wilayah Persekutuan merekodkan jumlah peningkatan jangkitan baharu dalam tempoh 24 jam sehingga 12 tengah hari tadi, namun angkanya tidak melepasi 500 kes.

Berdasarkan laporan kes harian Jabatan Kesihatan Negeri-Negeri di Malaysia, Perak, Pulau Pinang, Pahang, Perlis dan Labuan mencatat sendikit peningkatan berbanding semalam.

Dalam tempoh 24 jam itu, Perak mencatat 461 kes baharu berbanding 307 semalam, diikuti Pulau Pinang (438 kes baharu, 411 semalam); Pahang (305 kes baharu, 302 semalam); Perlis (51 kes baharu, 30 semalam); dan Labuan (tiga kes baharu, dua semalam).

Walaupun jumlah jangkitan turun dalam tempoh itu, namun Selangor kekal merekodkan jumlah tertinggi dengan mencatat 1,035 kes berbanding 1,744 kes semalam, manakala kes di Sarawak juga turun kepada 730 hari ini berbanding 1,055 semalam.

Terdahulu, Kementerian Kesihatan (KKM) memaklumkan jangkitan Covid-19 dalam tempoh 24 jam sehingga 12 tengah hari tadi turun ke paras terendah bulan ini apabila merekodkan 6,145 kes, berbanding 7,509 yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan keseluruhan kes sejak Covid-19 melanda negara awal tahun lalu kepada 2,390,687 kes.

Jumlah kes harian terendah pernah direkodkan sebelum ini adalah pada 19 Jun lalu apabila mencatatkan 5,911 kes, sebelum mula meningkat kepada 6,437 kes pada 29 Jun lalu.

Bagi bulan ini angka terendah ialah pada 11 Oktober lalu dengan catatan 6,709 jangkitan.

Sementara itu, pulau peranginan Langkawi yang dibuka semula kepada pelancong tempatan lengkap divaksinasi mulai 16 September lalu, merekodkan 31 kes baharu dalam tempoh 24 jam itu, termasuk lapan kes import B iaitu dari luar negeri Kedah.

Bagaimanapun tiada perincian lanjut sama ada lapan kes import luar negeri itu membabitkan pelancong yang berkunjung ke pulau berkenaan atau individu luar yang pulang ke kampung halaman mereka.

Menurut statistik dikeluarkan Pejabat Kesihatan Daerah Langkawi, daripada jumlah kes positif itu, 26 kes dikesan menerusi saringan kontak rapat, tiga saringan bergejala dan masing-masing satu saringan kendiri dan kluster Dah Teluk Nibung.

Secara keseluruhan sejak awal tahun lalu hingga hari ini, 5,956 jangkitan dilaporkan di Langkawi dengan 5,564 pesakit sembuh dan 75 kematian, sementara 317 kes lagi masih aktif.


PH hanya dapat tujuh peratus undi Melayu luar bandar: Penganalisis

Dakwaan Pengerusi Pakatan Harapan (PH) yang juga Perdana Menteri, Datuk Seri Anwar Ibrahim mengatakan gabungan itu mendapat 31 peratus undi Melayu pada Pilihan Raya Umum Ke-15 (PRU-15) lalu, tidak meyakinkan penganalisis politik

Sehubungan itu, penganalisis politik, Universiti Teknologi Malaysia (UTM), Dr Mazlan Ali, berkata PH perlu menjelaskan bagaimana metodologi dan kaedah yang digunakan dalam merumuskan peratusan berkenaan.

“Angka itu hanya anggaran. Untuk membuat anggaran, perlu melihat kepada peti undi dalam satu-satu Parlimen dan kemudian melihat demografi Melayu dan bukan Melayu,” katanya menurut laporan MalaysiaNow.

Pada satu sidang akhbar baru-baru ini, Anwar menafikan dakwaan sokongan Melayu kepada PH berada pada tahap rendah.

Angka 31 peratus itu katanya diperoleh daripada dapatan pasukan penyelidik PKR.

Menurut Anwar yang juga presiden PKR itu, sokongan kepada PH berada pada tahap rendah di Kelantan dan Terengganu, namun melebihi 50 peratus di Selangor, Pulau Pinang dan Negeri Sembilan.

Beliau dipercayai merujuk kepada peratusan oleh pengkaji dari Amerika Syarikat (AS) Bridget Welsh, yang menerbitkan dapatan awal menunjukkan PH hanya memperoleh 11 peratus undi Melayu.

Barisan Nasional (BN) memenangi sebanyak 33 peratus undi Melayu manakala Perikatan Nasional (PN) memperoleh baki selebihnya.

Mazlan berkata, penyelidik tidak akan mempunyai data tepat kerana mereka tidak mengetahui kaum pengundi, melainkan nombor siri pada kertas undi dipadankan dengan maklumat pengundi.

“Mustahil perkara ini dapat dibuat, lagi pun undi itu rahsia,” kata Mazlan, yang menjalankan tinjauan sebelum PRU15 sambil menegaskan bahawa PH memperoleh kira-kira 18 peratus purata undi Melayu.

Menurutnya lagi, beliau menjalankan kajian di kawasan bandar, separa bandar dan luar bandar.

Tinjauan secara fizikal katanya, jauh lebih tepat berbanding panggilan telefon yang mungkin tidak dijawab dengan baik oleh responden yang dihubungi pihak pengkaji.

Tinjauan menerusi panggilan telefon ialah satu cara yang pernah digunakan oleh badan pemikir yang dikepalai Timbalan Presiden PKR, Rafizi Ramli, Invoke.

Di bandar, sokongan Melayu kepada PH berada pada kira-kira 25 peratus, separa bandar (18 hingga 20 peratus) dan luar bandar (7 peratus).

“Namun angka 18 peratus ini tidak semestinya diterjemahkan dalam PRU. Mungkin pada saat-saat akhir ada isu yang menyebabkan penolakan atau penambahan undi kepada PH.

“Ada responden yang tiada masalah menjawab parti mana yang disokong, ada yang tidak tahu. Peratusan yang tidak tahu atau atas pagar melebihi kumpulan yang sudah membuat keputusan,” katanya.

Menurut Mazlan, angka sokongan kepada PH itu boleh meningkat kepada 25 peratus selepas responden membuang undi.

Katanya, PH banyak menang di kawasan majoriti Melayu di Pantai Barat, sekali gus menjadikan angka 11 peratus sokongan Melayu kepada PH yang disebut-sebut sebelum ini sebagai mustahil.

PH menjadi blok terbesar di Parlimen selepas memenangi 82 kerusi, diikuti PN dengan 74 kerusi.

BN pula menang 30 kerusi dan selebihnya ialah parti-parti dari Sabah dan Sarawak.

Dalam pada itu, Mazlan berkata perbincangan mengenai angka sokongan kekal menjadi subjektif.

“Dapatan kajian juga mungkin berubah. Sikap responden semasa kajian dijalankan tidak sama dengan semasa mereka memangkah kertas undi.”


Mahkamah mula dengar permohonan Rosmah minta hakim tarik diri

Mahkamah Tinggi Kuala Lumpur pagi ini (1 September 2022) mula mendengar permohonan Datin Seri Rosmah Mansor yang meminta hakim perbicaraan Mohamed Zaini Mazlan menarik diri daripada mendengar kes rasuah terhadapnya.

Peguam Rosmah, Datuk Jagjit Singh dalam hujahan lisannya memohon keputusan hari ini ditangguhkan bagi memberikan lebih masa kepada pasukan pembelaan memfailkan respond terhadap hujahan bertulis pihak pendakwaan.

Bagaimanapun, Ketua Pendakwaan Datuk Seri Gopal Sri Ram membuat bantahan, sambil menyifatkan permohonan agar hakim Mohamed Zaini menarik diri dibuat tanpa merit dan bersifat spekulasi.

Menurutnya kebocoran dokumen yang didakwa draf penghakiman sebelum ini sebenarnya bukanlah penghakiman sebenar.

Hakim Mohamed Zaini pula mengingatkan pasukan pembelaan “Anda berasal dari era apabila penyerahan bertulis tidak diketahui. Kagumkan saya dengan penyelidikan anda.”

Mahkamah berhenti rehat selama 30 minit bagi membolehkan Jagjit membuat persediaan untuk hujah lisannya mengenai permohonan supaya hakim menarik diri.

Pada Selasa (30 Ogos) Rosmah yang juga isteri bekas Perdana Menteri Datuk Seri Najib Razak – yang kini berada di Penjara Kajang bagi menjalani hukuman 12 tahun – telah memfailkan permohonan saat akhir untuk menyingkir Mohamed Zaini daripada mendengar atau membuat keputusan berhubung kes itu.

Permohonan itu difailkan atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media sosial pada 26 Ogos.

Rosmah sebelum ini menghadapi tiga pertuduhan rasuah melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.


Kita masuk pilihan raya nak menolong rakyat, kata Zafrul

Tengku Datuk Seri Zafrul Tengku Abdul Aziz menyifatkan keputusan untuk memasuki pertandingan pada Pilihan Raya Umum Ke-15 (PRU-15) kali ini bukan didorong cabaran daripada mana-mana calon parti lain.

Menteri Kewangan kerajaan sementara itu mengulas kenyataan penyandang kerusi Parlimen Kuala Selangor, Datuk Seri Dr Dzulkefly Ahmad sebelum ini yang berkata keputusannya untuk bertanding semula disebabkan seorang menteri akan bertanding di situ walaupun pada awalnya mengumumkan mahu bersara daripada politik.

“Saya dengan Dr Dzul memang tidak ada masalah, saya memang menghormati beliau dan saya fikir bersedia untuk menghadapi beliau dalam pilihan raya ini.

“Kita masuk dalam pilihan raya ini kerana nak menolong masyarakat bukan hanya kerana seorang individu lain masuk pilihan raya nak bertanding,” katanya semasa sidang media selepas berkunjung ke kampung nelayan di Kuala Selangor.

Terdahulu, Dr Dzulkefly yang juga bekas Menteri Kesihatan itu memberi alasan keputusan untuk bertanding semula disebabkan parti yang memintanya untuk bertanding.

“Saya akan mempertahankan kerusi P096 Kuala Selangor setelah Umno dan Barisan Nasional (BN) tekad menurunkan Tengku Zafrul. Kerana pencabar saya seorang menteri, maka mantan menteri ini turun bertarung.

“Saya kira wajar untuk saya mentaati pimpinan parti dan juga syor dari pengundi-pengundi saya yang memohon supaya saya terus pertahan kerusi ini,” katanya lagi.

Dalam pada itu, Zafrul mengharapkan semua calon bertanding dapat berkempen secara sihat.

“Kita berkempen secara sihat dengan membantu rakyat, kebajikan dan pembangunan setempat… kita biarlah rakyat yang pilih siapa boleh membantu masyarakat, sesiapun yang menang kita masih perlu membantu rakyat di Kuala Selangor,” ujarnya lagi.


Australia laksana pendekatan ‘hidup bersama virus’

Pihak berkuasa Australia hari ini membuat keputusan tidak lagi menumpukan strategi untuk menurunkan kes Covid-19 menjadi sifar, sebaliknya fokus kini ditumpukan kepada meningkatkan imunisasi di kalangan penduduknya.

Namun, pendekatan ‘hidup bersama virus’ itu disusuli dengan melanjutkan perintah sekatan dan ‘lockdown’ di Victoria, khususnya di bandar raya Melbourne, selama tiga minggu lagi. Perintah sekatan sebelum ini akan berakhir esok.

Ketua Menteri Victoria Daniel Andrews menegaskan kelonggaran sekatan hanya akan dilakukan setelah 70 peratus penduduk dewasa di negeri itu menerima sekurang-kurangnya satu dos suntikan vaksin Covid-19 menjelang 23 September ini.

“Kita telah melakukan pelbagai cara, namun jelas kepada kita sekarang bahawa kita tidak dapat menurunkan jumlah jangkitan, sebaliknya ia akan terus meningkat,” katanya.

Melbourne, ibu negeri Victoria, diletakkan di bawah perintah sekatan dan ‘lockdown’ hampir sebulan lalu namun gagal mengekang penularan kes Covid-19.

“Kita mesti memberi masa untuk vaksinasi menunjukkan keberkesanan dalam menghadapi tugas berat ini,” katanya.

Hari ini, Victoria merekodkan 120 jangkitan baharu berbanding 76 kes semalam. Daripada jumlah itu, 100 kes membabitkan jangkitan di dalam komuniti.

Negeri jirannya, New South Wales pula menyasarkan 70 peratus penduduk berusia lebih 16 tahun lengkap menerima vaksin pada pertengahan bulan depan, tatkala wabak Covid-19 mendorong peningkatan program vaksinasinya.

“Tidak kira di mana anda tinggal, kehidupan akan menjadi jauh lebih baik, lebih bebas, selagi anda diberi vaksin pada kadar 70 peratus,” kata Ketua Menteri New South Wales, Gladys Berejiklian.

Sehingga kini, 37 peratus daripada populasi New South Wales melengkapkan suntikan vaksin Covid-19, manakala 67 peratus lagi menerima sekurang-kurangna satu dos suntikan, lebih tinggi daripada kadar pemberian dos peringkat nasional.

Negeri itu hari ini merekodkan 1,116 jangkitan baharu, turun sedikit berbanding 1,164 yang dicatatkan semalam. NEw South Wales juga merekodkan empat kematian menjadikan keseluruhannya 100 kes.

Perdana Menteri Scott Morrison memberitahu Parlimen Australia hari ini bahawa negara itu perlu membatalkan perintah sekatan dan ‘lockdown’.

“Rakyat Australia boleh hidup dengan virus ini,” katanya di Canberra. – Agensi


Muhyiddin jadi mangsa komplot Anwar-Zahid, tapi akhirnya Anwar ditipu Zahid

Kemelut politik sehingga episod peletakan jawatan Tan Sri Muhyiddin Yassin ini bermula dengan komplot yang dirancang Datuk Seri Anwar Ibrahim dan Presiden UMNO, Datuk Seri Ahmad Zahid Hamidi tetapi penghujungnya Ketua Pembangkang itu ditipu sendiri anak muridnya.

Secara faktanya, Anwar sudah merancang rapi untuk menjatuhkan Muhyiddin sejak tahun lepas menerusi surat dihantar Zahid dan bekas Perdana Menteri, Datuk Seri Najib Razak kepada Istana Negara dan dibuktikan pula selepas itu dengan pendedahan klip audio perbualan tular pada April lalu.

Muhyiddin cuba mempertahankan kerajaan Perikatan Nasional (PN) daripada jatuh tetapi kerakusan Anwar dan Zahid bersama 15 Ahli Parlimen UMNO yang mengikutnya berterusan memberi tekanan sehingga akhirnya terpaksa melepaskan jawatannya kerana tidak mahu berkompromi dengan kumpulan kleptokrat tersebut.

Rakyat terpengaruh dengan permainan persepsi dimainkan pasangan beregu Anwar dan Zahid, terpesona dengan janji manis kononnya mahu membela rakyat tetapi realitinya kedua-dua mereka mempunyai cita-cita sama untuk berkuasa dan mengidamkan jawatan Perdana Menteri (PM) yang selama ini dicita-citakan.

Terbukti cikgu dan anak muridnya tersebut mempunyai matlamat yang sama tetapi siapa akan sangka anak murid menelan cikgunya sendiri, begitulah kebesaran Allah yang membalas kepada dua insan yang tidak mempunyai niat ikhlas untuk memimpin negara.

Muhyiddin cuba menawarkan kerajaan perpaduan dan kerjasama dengan parti-parti pembangkang sebelum hari-hari akhirnya sebagai PM, tetapi dengan bongkaknya Anwar dan Zahid menolak dengan mentah-mentah tawaran tidak cukup dengan itu dilontar pula dengan kata-kata tidak manis.

Tawaran Muhyiddin itu ada asasnya bagi mengelakkan kemelut politik berpanjangan yang tidak ada penyudahnya, tetapi pembangkang yang diketuai Anwar bersama Zahid tidak berjiwa besar dan mempermainkan tawaran tersebut.

Perangai Anwar dan Zahid ini sama, mereka tidak boleh menerima pandangan orang lain dan hanya mahu orang mendengar pandangan mereka walaupun tidak semegah mana pendapat tersebut.

Sekiranya Anwar menerima tawaran Muhyiddin, tidak mustahil peluangnya untuk menjadi PM lebih cerah dan pada masa sama boleh menonjolkan dirinya sebagai calon PM baharu yang memiliki kriteria dan karisma tetapi disebabkan kebodohan serta keangkuhan, ia membutakan mata hatinya.

Walaupun Muhyiddin didakwa sudah tidak memiliki majoriti, tetapi tawaran tersebut hanya akan datang sekali sahaja dan untuk rekod tidak pernah ada pemimpin terdahulu yang seberaninya untuk membuat tawaran tersebut yang mungkin akan mengubah lanskap politik negara menjadi lebih progresif dan maju ke depan.

DAP lebih memandang ke depan dan beberapa pemimpinnya seperti Tony Pua dan Ong Kian Ming cuba menerima idea dibawa oleh Muhyiddin tersebut tetapi ia dicantas oleh Anwar dengan secepat mungkin kerana sudah mempunyai niat lain iaitu menjadi PM dengan janji-janji dipegang oleh Zahid dan Najib.

Anwar tidak langsung memberi peluang kepada cadangan tersebut untuk dibincangkan kerana terlalu percayakan kepada kumpulan kleptokrat ini, malah tidak cuba untuk duduk bersama Muhyiddin untuk berbincang mengenai cadangan tersebut.

Anwar lebih mempercayai Zahid dan Najib, Agenda Daily daripada awal-awal lagi sudah memberitahu supaya berhati-hati dengan dua individu yang dikatakan pemimpin senior UMNO, Datuk Seri Nazri Aziz sebagai penipu besar.

Nazri awal-awal lagi sudah memberi peringatan tetapi Anwar tidak mengendahkannya, malah Anwar menghina Muhyiddin dengan pelbagai tohmahan dan kecaman yang tidak langsung dibalas Muhyiddin walaupun sakit hati.

Tidak ada satu kata daripada Muhyiddin yang menghina Anwar walaupun berstatus bekas banduan, boleh sahaja Muhyiddin mengutuknya sebagai bekas peliwat tetapi tidak ada satu perkataan daripada Muhyiddin yang mengkritiknya.

Begitu tinggi tahap kesabaran anak seorang guru agama bernama Muhyiddin ini, tidak melatah dan memaafkan lawan politiknya yang beberapa kali menikamnya.

Buat Anwar, bersabar apabila ditipu oleh anak murid sendiri dan belajar menjadi seorang pemimpin berjiwa besar seperti Muhyiddin tidak menyalahkan orang lain atas kegagalannya tetapi salahkan lah diri sendiri kerana kebodohan bekerjasama dengan kleptokrat.

Anwar selama-lamanya akan dikenang sebagai pemimpin pembangkang mesra kleptokrat dan Muhyiddin akan dikenang sebagai penentang tegar kleptokrat. Itu adalah fakta dan Anwar tidak boleh auta.


UMNO Tenggara usul sokong Ismail Sabri terus jadi PM hingga 2023

UMNO Bahagian Tenggara mengusulkan Naib Presiden parti Datuk Seri Ismail Sabri Yaakob terus memimpin kerajaan sedia ada sehingga berakhir penggal Parlimen ke-14 pada 2023.

Bahagian yang diketuai Menteri Sains, Teknologi dan Inovasi, Datuk Seri Dr Adham Baba sekali gus menolak Pilihan Raya Umum Ke-15 (PRU15) diadakan sebelum 2023.

Ini bermakna, bagi UMNO bahagian itu, pemilihan parti perlu diadakan sebelum PRU15 iaitu pada November 2022.

Bercakap kepada media selepas Mesyuarat Perwakilan UMNO Bahagian Tenggara di Kolej Yayasan Pelajaran Johor (YPJ) di Kota Tinggi hari ini, Dr Adham berkata, usul menyokong Perdana Menteri itu bagi memastikan negara dapat dipulihkan daripada pandemik Covid-19.

“Tentu sekali perkara pokok yang akan kita bawa usul adalah mempertahankan kerajaan yang dipimpin oleh Datuk Seri Ismail Sabri Yaakob sebagai Perdana Menteri.

“Ini bagi memastikan bahawa kita benar-benar dapat keluar dari wabak Covid-19 serta memulihkan ekonomi, memulihkan apa yang kita lalui sepanjang Covid-19 ini dan kembali kepada kehidupan seperti dahulu yang telah kita alami,” katanya.

Memetik Utusan, Dr Adham turut meminta perwakilan dan ahli-ahli di cawangan serta masyarakat untuk terus memberi sokongan kepada kepimpinan Perdana Menteri ketika ini sehinggalah tamat penggal dan menuju ke PRU15 pada 2023 nanti.

Menurutnya, pendirian UMNO Tenggara mahu supaya memberi ruang dan peluang untuk Perdana Menteri dari UMNO itu memimpin negara dan membuktikan bahawa tanggungjawab yang diberi dengan penyatuan daripada rakan-rakan komponen dan juga parti-parti yang bersama ketika ini dapat dilaksanakan.

Semalam, UMNO Bahagian Ketereh diterajui oleh Menteri Komunikasi dan Multimedia, Tan Sri Annuar Musa, meluluskan usul mendesak pemilihan parti disegerakan.

“Tahun 2022 adalah tahun wajib diadakan pemilihan di semua peringkat parti dan tidak boleh lewat dari November 2022.

“Justeru, parti perlu menyegerakan proses tersebut agar setiap lapisan kepimpinan di cawangan, bahagian dan Majlis Kerja Tertinggi (MKT) mendapat mandat ahli untuk melangkah menuju PRU15 yang tempohnya sehingga 2023,” kata Ketua Penerangan UMNO Bahagian itu, Roslan Ab Hamid, yang membentangkan usul berkenaan.


Russia bom depoh senjata, bukan pusat beli-belah, kata Moscow

Kementerian Pertahanan Russia hari ini berkata tenteranya menembak peluru berpandu ke arah depoh senjata milik Ukraine di bandar Kremenchuk, dengan letupan peluru seterusnya mencetuskan kebakaran di pusat beli-belah berhampiran.

Sekurang-kurangnya 16 orang terbunuh pada Isnin (27 Jun) dalam apa yang dikatakan oleh Kyiv sebagai serangan peluru berpandu Russia terhadap pusat beli-belah yang sibuk di Kremenchuk, sementara kumpulan negara-negara G7 menggelarnya sebagai jenayah perang.

“Di Kremenchuk, tentera Russia menyerang depoh yang menyimpan senjata Ukraine yang diterima daripada Amerika Syarikat (AS) dan Eropah.

“Serangan menggunakan peluru berpandu berketepatan tinggi itu mengenai senjata dan peluru buatan Barat di gudang berkenaan,” kata Moscow dalam satu kenyataan yang disiarkan di saluran Telegramnya.

“Letupan peluru yang disimpan di gudang itu menyebabkan kebakaran di pusat beli-belah yang tidak berfungsi yang terletak di sebelah depoh,” tambahnya.

Presiden Ukraine Volodymyr Zelenskiy berkata pusat beli-belah itu diserang secara langsung oleh peluru berpandu Russia dan kira-kira 1,000 orang berada di dalamnya ketika serangan itu.

Usaha menyelamat diteruskan pada Selasa untuk mencari mangsa yang terselamat, dengan berpuluh-puluh penduduk dilaporkan cedera dan dimasukkan ke hospital.

Russia berulang kali menafikan menyasarkan kawasan awam ketika serangan empat bulannya terhadap Ukraine.

Pertubuhan Bangsa-Bangsa Bersatu (PBB) yang dikawal Barat berkata sekurang-kurangnya 4,700 orang awam terbunuh sejak Russia menyerang Ukraine pada 24 Februari. – Agensi


Buat aduan jika ada penipuan jualan tiket Coldplay: KPDN

Kementerian Perdagangan Dalam Negeri dan Kos Sara Hidup (KPDN) menasihatkan pengguna agar membuat aduan kepada agensi itu sekiranya mereka merasakan wujud unsur penipuan dalam penjualan tiket konsert Coldplay.

KPDN dalam kenyataan hari ini berkata aduan rasmi perlu bagi membolehkan agensi itu menjalankan siasatan di bawah mana-mana akta yang dikuatkuasakan oleh KPDN atau lain-lain kementerian, menurut laporan Bernama.

“…mereka wajar membuat aduan rasmi dengan mengemukakan bukti-bukti berkaitan,” kata kementerian itu dalam kenyataan.

Sementara itu, KPDN menasihatkan pengguna agar membuat pembelian bijak dengan mendapatkan tiket daripada saluran jualan rasmi dan sah ekoran isu penjualan semula tiket konsert hiburan Coldplay itu pada harga yang terlalu tinggi.

Sebelum ini tular di media sosial mengenai kewujudan akaun di pelbagai platform yang menjual tiket konsert Coldplay dikatakan dikendalikan oleh ‘scammers’, dan ada juga laporan mengenai tindakan menjual semula tiket konsert kumpulan itu pada harga amat tinggi, mencecah RM43,200 yang mengundang kecaman ramai.

Coldplay, kumpulan muzik terkemuka dunia, akan menjayakan konsert dalam siri jelajah Music Of The Spheres World Tour mereka di Malaysia pada 22 Nov ini di Stadium Nasional Bukit Jalil.


Hari Kebebasan Akhbar Sedunia, Agenda Daily tak tunduk kepada tekanan

Tidak terlalu lambat Agenda Daily mengucapkan selamat menyambut Hari Kebebasan Akhbar Sedunia kepada semua pengamal media, sama ada tempatan atau luar negara.

Menjadi seorang wartawan atau menguruskan sesebuah agensi media di Malaysia adalah satu cabaran yang besar kerana masih terdapat ahli-ahli politik ibarat “katak dibawah tempurung” yang mahu “mencucuk hidung” media demi populariti sendiri.

Malahan, media di Malaysia tidak terlepas daripada ugutan dan ancaman daripada pihak pemerintah mahupun ahli politik yang tidak suka dikritik, apabila dikritik dalam ulasan pun masih dikatakan ia satu fitnah.

Mungkin ahli politik terlalu lemah daya intelek atau terlalu manja tidak boleh dikritik atau mungkin juga tidak dapat membezakan antara sebuah penulisan ulasan dengn sebuah penulisan berunsur fitnah.

Sudah genap hampir setahun pasukan Agenda Daily baharu kembali beroperasi semula dan sememangnya kritikan yang disiarkan tidak memuaskan hati segelintir mereka yang terlalu mengejar populariti.

Sepanjang tempoh setahun lebih menjalankan tanggungjawab sebagai unit media, wartawan dan editor portal kami tidak terlepas dengan pelbagai bentuk tekanan tetapi setakat ini kami masih mempertahankan integriti dan maruah portal ini.

Pembaca Agenda Daily pastinya mengetahui tindakan saman yang sedang dihadapi portal kami susulan sebuah ulasan yang tidak memuaskan hati Perdana Menteri Datuk Seri Ismail Sabri Yaakob, malah kami dituduh memfitnah dan mencemarkan imej beliau.

Bagaimanapun, kami juga mempersoalkan bahagian mana dalam laporan ulasan tersebut yang dituduhnya kami membuat fitnah, tetapi sebaliknya kami dituduh pula memberikan imej tidak baik kepada Ismail Sabri.

Sebagai sebuah agensi media, tekanan dan ancaman sebegini sememangnya adalah lumrah dan realiti yang perlu dihadapi, Agenda Daily juga berhak untuk mempertahankan diri sendiri dan meminta Ismail Sabri menjawab setiap persoalan kami kemukakan dalam afidavit yang dibalas terhadap tuntutan saman tersebut.

Walaupun tidak memiliki pendapatan atau memiliki sumber kewangan yang kukuh, kami sudah mengambil peguam bagi mewakili pihak Agenda Daily untuk membalas semua tuntutan yang dibuat dalam surat saman Ismail Sabri.

Malah, sekalipun tidak mampu membayar kos guaman atau didenda kerana membuat fitnah yang tidak dapat dibuktikan, pihak Agenda Daily akan mengambil tanggungjawab untuk dipenjarakan sekalipun bagi mempertahankan maruah pengamal media.

Pemerintah perlu ingat tidak boleh sesuka hati membuli media dengan bertindak memberi tekanan atau memberi ancaman secara langsung atau tidak langsung.

Dalam laporan Pusat Kewartawanan Bebas (CIJ) hari ini sempena Hari Kebebasan Akhbar Sedunia, beberapa perkara dibangkitkan oleh kumpulan tersebut antaranya kecenderungan kerajaan menggunakan senjata undang-undang yang menindas terhadap media dan wartawan untuk menutup laporan kritikal.

Antara perundangan ini termasuklah Akta Mesin Cetak dan Penerbitan (PPPA) 1984 mengenai jenayah penggunaan mesin cetak tanpa lesen, Akta Rahsia Rasmi (OSA) 1972 mengenai jenayah penyebaran rahsia rasmi, Akta Hasutan 1948 mengenai jenayah ucapan dengan kecenderungan menghasut dan Seksyen 233 Akta Komunikasi dan Multimedia (CMA) 1998 untuk penggunaan internet yang tidak wajar.

“Arah alirannya menghala untuk menyasarkan dan menakut-nakutkan media dengan menggunakan undang-undang ini apabila kerajaan digambarkan secara negatif, dengan membuat laporan polis dan menyaman, menyerang wartawan dalam talian atau hanya menafikan laporan yang sah.

“Akibatnya, media di Malaysia terpaksa menapis diri mereka sendiri apabila melaporkan berita berkaitan kerajaan, yang tidak membenarkan media menjalankan tugasnya melaporkan kebenaran dan memegang kuasa untuk bertanggungjawab,” kata laporan itu.

Ia menonjolkan pelbagai taktik ugutan yang digunakan terhadap media pada tahun kebelakangan ini.

Sebagai tindak balas, CIJ mengulangi gesaannya untuk menghentikan penggunaan undang-undang yang menindas terhadap media dengan meletakkan moratorium serta-merta ke atas undang-undang ini dan meneruskan semakan segera untuk sama ada meminda atau memansuhkannya.

“Mengambil pendekatan sebegini juga akan melangkaui retorik biasa atau janji yang dibuat oleh ahli politik sebelum ini dan sebenarnya merealisasikan pembaharuan media dan komitmen untuk menegakkan hak perlembagaan kita,” katanya.

CIJ juga menyeru kerajaan untuk memastikan akses sama rata kepada semua media dalam acara dan sidang akhbar berkaitan kerajaan, penubuhan Dana Dokongan Media, serta menangani maklumat salah dan ucapan kebencian dalam talian.

CIJ berkata adalah penting bagi kerajaan untuk segera menubuhkan Majlis Media Malaysia.

“Dengan berbuat demikian akan menyaksikan penubuhan badan kawal selia kendiri yang telus dan bebas untuk industri ini.

“Mewujudkan majlis media akan memastikan pelaporan yang bertanggungjawab dan inklusif melalui penerbitan garis panduan untuk mempromosikan pelaporan inklusif mengenai bidang sosial, dan mengurangkan pengaruh politik dan komersial pada kandungan media,” katanya.


Kagum dengan semangat pemain Maghribi, lakar sejarah layak ke separuh akhir

Maghribi melakar sejarah selepas kali pertama melayakan diri ke peringkat separuh akhir Piala Dunia 2022.

Skuad kendalian Walid Redragui itu muncul pasukan pertama dari benua Afrika berjaya mara ke separuh akhir Piala Dunia selepasa berjaya membenam Portugal 1-0 pada aksi suku akhir.

Tandukan Youssef En-Nesyri di minit akhir babak pertama membawa skuad kendalian Redragui yang dibelenggu kecederaan ke pusingan empat terakhir, bertemu pemenang antara Perancis atau England.

“Kami menentang pasukan Portugal yang hebat. Kami mengeluarkan apa yang ada, kami masih ada pemain yang cedera.

“Saya beritahu pemain-pemain sebelum perlawanan yang kita perlu merakam sejarah untuk Afrika. Saya amat gembira,” kata Redragui.

Regragui, bekas pemain Maghribi kelahiran Perancis, sudah melakar sejarah sebagai jurulatih Afrika pertama membawa pasukan ke suku akhir.

Maghribi kini sudah menewaskan tiga pasukan terkuat Eropah di Qatar –

menewaskan Belgium di peringkat kumpulan dan Sepanyol menerusi sepakan penalti di pusingan 16 terakhir – selepas seri 0-0 dengan naib juara 2008, Croatia pada perlawanan pembukaan.

Pemain sayap, Sofiane Boufal berharap mereka mampu melangkah lebih jauh.

“Ia gila. Kami sedang bermimpi dan tidak mahu terjaga. Bulu roma saya meremang.

“Apa yang kami capai, memang hak kami. Kami bekerja keras. Ia belum berakhir. Masih ada separuh akhir dan dengan Insya-Allah, final,” kata Sofiane.


No Anwar No DAP hanya sentimen UMNO, Zahid boleh ubah, kata PH

Laungan ‘No Anwar No DAP’ dibawa UMNO hanya berbentuk sentimen dan boleh berubah, sekali gus menjayakan kerjasama parti itu dengan Pakatan Harapan (PH) yang turut disertai parti cauvinis DAP.

Malah, tindakan beberapa Ahli Parlimen (MP) UMNO diketuai presiden parti itu Datuk Seri Ahmad Zahid Hamidi yang menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin, boleh mendorong mereka bekerjasama dengan PH bagi membentuk kerajaan.

PH dipimpin Presiden PKR Datuk Seri Anwar Ibrahim turut dianggotai DAP dan AMANAH. Gabungan parti itu telah bersetuju memilih Anwar sebagai calon Perdana Menteri.

Kumpulan Zahid yang minoriti di kalangan MP UMNO pula yang sekarang ini dilihat bersendirian, dan hanya dibantu oleh pemimpin yang kalah pada Pilihan Raya Umum Ke-14 (PRU14) lalu.

Tidak menolak kemungkinan kumpulan Zahid perlu memberi sokongan kepada DAP apabila menyertai PH, Setiausaha Agung PKR Datuk Seri Saifuddin Nasution Ismail berpendapat gabungan sedemikian tidak mustahil berlaku.

Lagi pula laungan ‘No Anwar No DAP’ itu hanya sentimen kebencian semata-mata dan bukan menjadi dasar UMNO, katanya dipetik dalam wawancara bersama Mingguan Malaysia hari ini.

“Saya cuma nak sebut begini, ‘No Anwar, No DAP’ itu saya tak percaya ia dasar parti, saya cuma kata itu sentimen dalam parti. Ada beza dasar dengan sentimen, dasar ia kekal, sentimen ini pula boleh hilang, tak kekal.

“Sekarang, apa dasar yang mengikat gabungan PH? Mengiktiraf Islam agama Persekutuan. Kedua, memperakui peranan institusi raja-raja Melayu. Perkara 153, kedudukan istimewa Melayu dan hak bumiputera lain, dan keempat bahasa Melayu sebagai bahasa kebangsaan. Itu dasar. Kemudian apa lagi? Amalan pentadbiran dan tata kelola kerajaan yang baik.

“Tengok pula pada UMNO, Fasal 3 Perkara 3 dalam perlembagaan mereka, tujuan UMNO ditubuhkan adalah untuk menegak, mengembang dan mempertahankan Islam. Kalau dasar kita tadi, Islam sebagai agama, UMNO ada dalam Fasal 3 Perkara 3, bukankah itu titik temunya?” katanya.

Menjadikan gabungan UMNO dan PAS di dalam Muafakat Nasional (MN) sebagai contoh, Saifuddin tidak menolak kemungkinan kumpulan Zahid juga boleh bekerjasama dengan PH.

“Cuba kita lihat PAS dengan UMNO, berdekad-dekad pertarungan ini membelah masyarakat daripada atas sampai bawah. Tadika, ada Kemas dan Pasti, khemah kenduri, ada khemah PAS dan khemah UMNO, masjid ada PAS dan UMNO. Baik, itu dasar atau sentimen?

“Ternyata, selama ini kita ingat dasar, rupanya tidak. Sentimen saja,” katanya.

Zahid sebelum ini dilihat cuba mengheret UMNO untuk bekerjasama dengan PH menerusi hubungan baiknya dengan Anwar.

Malah, ketika UMNO mengadakan Perhimpunan Agung (PAU) 2020 pada Mac lalu pun Zahid dan Anwar berbual menerusi telefon merancang strategi politik mereka.

Strategi itu diteruskan dengan menganggu-gugat kerajaan PN dengan yang terakhir ialah membuat keputusan kali ketiga menarik sokongan terhadap kerajaan dan Perdana Menteri dengan harapan ramai MP UMNO akan berbuat demikian dan meletak jawatan daripada kerajaan.

Namun, sebaliknya yang berlaku, majoriti MP UMNO kekal bersama kerajaan PN dan Muhyiddin, sementara Zahid dan kumpulannya kini berdepan dengan lebih 100 UMNO bahagian yang bangkit mendesak beliau meletak jawatan.

Selain itu, Zahid juga tidak mempunyai hala tuju yang jelas sekiranya kerajaan PN ditumbangkan, dan ini didedahkan Naib Presiden UMNO Datuk Seri Ismail Sabri Yaakob.

“Dalam mesyuarat Majlis Tertinggi (MT) UMNO lalu saya tanya jika semua ahli Parlimen menarik diri apa perancangan seterusnya? Jika kerajaan tumbang apa untungnya kepada UMNO?,” kata beliau yang kini diberi kepercayaan menduduki kerusi Timbalan Perdana menteri.

Ismail Sabri mendedahkan Zahid tidak menjawab berhubung perancangan parti seterusnya selepas menarik sokongan daripada kerajaan PN.


90% calon UMNO muka baharu, Rauf bertanding kuatkan lagi bakal KM baharu

Barisan Nasional (BN) dijangka meletak 90 peratus muka baharu pada Pilihan Raya Negeri (PRN) Melaka dengan Pengerusi Badan Perhubungan UMNO Melaka, Datuk Seri Ab Rauf Yusoh bakal tampil buat kali pertama bertanding di kerusi Dewan Undangan Negeri (DUN) Tanjung Bidara.

Penampilan Rauf menguatkan lagi desas-desus beliau bakal dicalonkan juga sebagai Ketua Menteri yang baharu jika berjaya memenangi PRN kali ini dengan bergaya.

Menurut laporan Utusan, semua calon sudah dipanggil bertemu dengan Timbalan Presiden UMNO, Datuk Seri Mohamad Hasan di Ibu Pejabat Umno, Pusat Dagangan Dunia (WTC), Kuala Lumpur kira-kira pukul 2.30 petang tadi.

Pengumuman rasmi akan dibuat pada Sabtu ini oleh Mohamad sendiri dan akan diserahkan watikah pencalonan.

Laporan tersebut juga mendedahkan hanya tiga penyandang yang menang pada Pilihan Raya Umum Ke-14 (PRU-14) dikekalkan iaitu Ketua Menteri Datuk Seri Sulaiman Md Ali yang juga ADUN Lendu; ADUN Ayer Molek, Datuk Rahmad Mariman; dan ADUN Serkam, Datuk Zaidi Atan.

Dua Ketua UMNO Bahagian yang diketepikan pula ialah Datuk Hasan Rahman (Jasin) dan Datuk Seri Abdul Ghafaar Atan (Alor Gajah).

Timbalannya yang juga Ketua Umno Bahagian Tangga Batu, Datuk Seri Mohamad Ali Mohamad pula berdepan tugas getir, diletakkan di DUN Pantai Kundor berdepan penyandang kerusi, Datuk Nor Azman Hassan yang sudah digugurkan keahlian daripada parti.

Selain itu, turut dicalonkan Ahli Majlis Tertinggi (MT) UMNO, Khaidhirah Abu Zahar atau Dira di DUN Rim menggantikan penyandang, Datuk Ghazale Muhamad.

Naib Ketua Pemuda UMNO Melaka, Dr. Akmal Saleh pula dicalonkan di DUN Merlimau menggantikan Timbalan Ketua UMNO Bahagian Jasin, Datuk Roslan Ahmad.

Seorang lagi Ahli MT UMNO, Datuk Rais Yasin dipilih bertanding di DUN Paya Rumput manakala Ahli Jawatankuasa UMNO Bahagian Tangga Batu, Mohd. Fasarul Md. Isa pula di DUN Sungai Udang.

Turut tersenarai ialah Ketua UMNO Bahagian Hang Tuah Jaya, Datuk Ridhwan Tun Ali seperti dijangkakan berentap di DUN Pengkalan Batu, manakala Timbalannya, Datuk Hasnoor Sidang Husin bersaing di DUN Bukit Katil.

Turut dicalonkan semula ialah Ketua UMNO Bahagian Kota Melaka, Datuk Abdul Razak Abdul Rahman di DUN Telok Mas.